Mayat warga emas hilang ditemukan reput dalam kebun kelapa sawit
Oleh NOR AINNA HAMZAH

21 Disember 2022, 11:57 pm
TAMPIN – Mayat reput dipercayai wanita warga emas ditemukan dalam kebun kelapa sawit Felda Sungai Kelamah, Gemas, di sini, petang tadi.
Ketua Polis Daerah Tampin, Superintendan Anuwal Ab Wahab berkata, mayat yang hanya tinggal rangka tulang berkenaan ditemukan oleh seorang pengembala lembu di dalam kebun peringkat 3 felda berkenaan.
Menurutnya, pihak polis menerima maklumat tersebut sekitar pukul 5.30 petang dari anggota Pondok Polis Felda Sungai Kelamah yang telah dimaklumkan penduduk mengenai penemuan rangka di dalam kebun.
“Hasil siasatan dan pengecaman yang dibuat oleh anak mangsa berdasarkan pakaian yang ditemukan bersama rangka tersebut dipercayai merupakan ibunya, Aliah Omar, 74, yang dilaporkan hilang pada 7 Disember lalu.
“Mayat telah dihantar ke Jabatan Forensik Hospital Tampin bagi menunggu tarikh bedah siasat dan buat masa ini kes diklasifikasikan sebagai mati mengejut,” katanya dalam satu kenyataan hari ini.-KOSMO! ONLINE


Mahkamah: Emilia Hanafi dikenakan waran tangkap, gagal hadir prosiding
Oleh NUZULSHAM SHAMSUDDIN

21 Disember 2022, 9:34 pm
KUALA LUMPUR – Mahkamah Tinggi Syariah di sini semalam mengeluarkan waran tangkap terhadap bekas isteri ahli perniagaan, Datuk S.M Faisal S.M Nasimuddin Kamal, Emilia Hanafi kerana gagal hadir prosiding perbicaraan semalam.
Perkara itu disahkan peguam yang mewakili S.M Faisal, Puteri Ummi Kartini Abd Latiff ketika dihubungi di sini hari ini.
Menurut peguam itu, Hakim Syarie, Azzeman Omar mengeluarkan waran tangkap itu selepas Emilia selaku responden dan peguam syarie yang mewakilinya tidak hadir tanpa sebab.
“Responden dan peguamnya gagal untuk hadir, biarpun tarikh prosiding lalu, pada 21 September dihadiri kedua-dua pihak. Selain itu responden juga gagal memfailkan afidavit tunjuk sebab dua minggu sebelum tarikh bicara semalam (20 Disember),” kata peguam itu.
Mendengar perkara tersebut, mahkamah kemudiannya mengeluarkan waran tangkap terhadap Emilia.
Sementara itu, peguam syarie Nazri Yahya yang mewakili Emilia ketika dihubungi sebentar tadi berkata, pihaknya baru sahaja mengetahui mengenai isu waran tangkap tersebut hari ini.

“Dalam rekod kami, prosiding yang ditetapkan pada semalam untuk memfailkan afidavit tambahan, malah peguam responden hadir ke mahkamah bagi tujuan tersebut sejak pukul 8.30 pagi. Kami terkejut apabila mendapat tahu mengenai waran tangkap dikeluarkan terhadap Emilia, ” katanya.
Nazri berkata, selepas anak guamnya menjalani hukuman tujuh hari penjara, dia tidak gagal untuk menghadiri mana-mana prosiding syariah atau sivil.
Oleh itu beliau berkata, mereka akan memberi penjelasan dan mendapatkan arahan lanjut daripada mahkamah, esok.
Untuk rekod pada 27 Jun lalu, Emilia, 43, menjalani hukuman penjara tujuh hari di Penjara Kajang, kerana gagal mematuhi keputusan Mahkamah Tinggi Syariah berhubung tarikh lawatan tiga anaknya. – KOSMO! ONLINE


Pak Belang kembali hantui penduduk Ulu Denga, Kluang
Oleh ADNAN IBRAHIM

21 Disember 2022, 10:49 pm
KLUANG – Penemuan bangkai seekor lembu yang tidak berkepala dipercayai angkara binatang buas menimbulkan rasa bimbang dalam kalangan peneroka khususnya mereka yang bekerja di ladang Ulu Denga dan Bukit Tongkat di sini, semalam.
Kejadian itu merupakan kali ketiga berlaku disyaki angkara harimau dikedua-dua ladang felda di daerah ini selepas sebulan kejadian serang sama pada 19 dan 20 November bulan lalu.
Seorang peneroka Felda Ulu Denga, Ghazali Rahman, 50, berkata, kejadian itu disedari kira-kira pukul 5 petang oleh pemilik lembu yang mahu mengambil ternakan itu balik ke kawasan ternakan di ladang berkenaan.
“Kejadian itu merupakan kali ketiga di daerah kami dan kejadian pada Selasa lalu itu merupakan kali kedua menimpa penternak lembu yang sama, dimana kejadian pertama berlaku pada 20 November lalu.
“Pada masa itu, bangkai seekor anak lembu ditemui dengan kesan gigit pada leher disyaki akibat dibaham pak belang,”katanya ketika dihubungi pemberita di sini.
Ghazali berkata, kejadian itu juga disyaki berpunca daripada binatang buas itu berdasarkan kesan tapak kaki yang ditemui berhampiran setiap bangkai lembu berkenaan.

Susulan kejadian yang berlaku itu, penduduk menggesa agar satu tindakan dan pemantauan dilakukan dengan kadar segera oleh Jabatan Perlindungan Hidupan Liar dan Taman Negara (Perhilitan) Negeri Johor sebelum kejadian lebih buruk berlaku.
Pada 19 November lalu, dua ekor anak lembu ditemui mati di dalam ladang berhampiran hutan di Felda Bukit Tongkat dengan salah seekor daripadanya terdapat kesan dimakan oleh binatang buas.
Manakala sehari selepas itu, seekor anak lembu turut ditemui mati di Felda Ulu Denga dengan kesan cengkaman serta kecederaan hampir sama berlaku di Felda Bukit Tongkat.-KOSMO! ONLINE


Wan Azizah ziarah keluarga mangsa renjatan elektrik
Oleh ROHANA ISMAIL

21 Disember 2022, 8:20 pm
TUMPAT – Isteri Perdana Menteri, Datuk Seri Dr. Wan Azizah Wan Ismail meluangkan masa selama 30 minit menziarahi keluarga tiga beradik perempuan yang maut akibat renjatan elektrik di Kampung Bendang Surau, Morak di sini hari ini.
Beliau tiba pukul 6.30 petang sebelum bertemu kedua ibu bapa mangsa, Mohd. Nadzir Mohamed, 67 dan Zainun Sulaiman, 62, sempena lawatan Perdana Menteri, Datuk Seri Anwar Ibrahim ke Kelantan hari ini.
Wan Azizah yang juga Ahli Parlimen Bandar Tun Razak menzahirkan rasa simpati dengan kejadian tragis yang menimpa tiga anak perempuan Mohd. Nadzir.
“Mereka sangat kuat untuk menghadapi kehilangan tiga anak ini. Ketiga-tiga mangsa dikategorikan sebagai mangsa banjir dan akan diberikan pampasan bagi meringankan bebanan keluarga.
“Saya mengharapkan pihak berwajib dapat menitikberatkan aspek keselamatan dan persekitaran agar tidak berulang tragedi seperti ini,” katanya ditemui pemberita di Kampung Bendang Surau, Morak di sini hari ini.
Kosmo! sebelum ini melaporkan, tiga beradik iaitu Nurul Syazwani, 33 bersama dua adiknya, Sakinah, 29 dan Noor Fathiah, 27, maut terkena renjatan elektrik selepas menyentuh tiang di rumah jiran mereka yang digenangi banjir.

Ketiga-tiga mereka dikatakan ingin melihat paras air di sekitar rumah dan sempat merakamkan gambar kenangan serta berkongsi di kumpulan WhatsApp keluarga sebelum berlaku tragedi.- KOSMO! ONLINE


DOA tiada kuasa keluarkan permit tapak perkhemahan
Oleh MOHD. HUSNI MOHD. NOOR

21 Disember 2022, 9:44 pm
PUTRAJAYA – Jabatan Pertanian Malaysia (DOA) menjelaskan bahawa jabatan itu tiada kuasa untuk meluluskan sebarang permit tapak perkhemahan.
DOA berkata, Pejabat Pertanian Daerah Hulu Selangor juga tidak pernah memberi ulasan atau berbincang mengenai permit tapak perkemahan bersama pengusaha Father’s Organic Farm.
“Perkara (permit tapak perkemahan) itu dan sebagainya adalah di luar bidang kuasa DOA,” katanya tadi.
Katanya, pihaknya ingin menegaskan bahawa dakwaan Father’s Organic Farm adalah tidak benar dan DOA hanya memberi khidmat nasihat berkaitan proses dan kaedah mendapatkan pensijilan Skim Pensijilan Organik Malaysia (myOrganic).
DOA berkata, jabatan itu berfungsi memberikan khidmat pengembangan pertanian dalam pengeluaran bahan makanan mencukupi, berkualiti dan selamat dimakan.
“Jabatan ini turut menguatkuasakan akta-akta yang menjaga keselamatan, kualiti dan melindungi industri pertanian negara dari ancaman perosak dan penyakit serta memudahkan perdagangan antarabangsa,” katanya.

Menerusi laporan berita semalam, jurucakap Father’s Organic Farm mendakwa tidak dapat memohon permit perkhemahan kerana tiada pihak yang mempunyai kuasa memberi kelulusan permit itu termasuk DOA. -KOSMO! ONLINE


Pejalan kaki maut dilanggar lari
Oleh MOHD YUNUS YAKKUB

21 Disember 2022, 11:27 pm
KLANG – Seorang lelaki warga Myanmar maut dilanggar lari ketika melintas jalan dalam kejadian di Batu 5, Jalan Kapar di sini malam ini.
Dalam kejadian kira-kira pukul 8 malam, mangsa dikenali Mya Than,41, maut di lokasi kejadian akibat parah di kepala.
Ketua Polis Klang Utara, Asisten Komisioner S. Vijaya Rao berkata, siasatan awal mendapati kejadian berlaku ketika mangsa sedang melintas jalan dari arah kanan ke kiri jalan di lokasi tersebut.
Katanya, sebuah kenderaan yang dalam perjalanan ke Kapar dari Klang kemudiannya telah melanggar mangsa.
“Akibat kemalangan mangsa tercampak sebelum disahkan meninggal dunia di lokasi kejadian.
“Kita sedang mengesan kenderaan yang terlibat dalam insiden dipercayai langgar lari tersebut,” katanya dalam kenyataan hari ini.

Sehubungan itu, Vijaya meminta orang ramai yang mempunyai maklumat berhubung kejadian itu menghubungi pegawai penyiasat kes, Inspektor Zulkanain Johari di talian 019-5597107.
Kes disiasat mengikut Seksyen 41(1) Akta Pengangkutan Jalan 1987. -KOSMO!ONLINE


Ustaz Abdul Somad dedah ramai wanita mahu jadi isteri kedua
Oleh KOSMO!

21 Disember 2022, 10:00 pm
JAKARTA – Pendakwah terkenal Indonesia, Ustaz Abdul Somad membuat pengakuan bahawa dirinya ‘dihimpit’ ramai wanita yang mahu berkahwin dengannya meskipun mengetahui beliau sudah beristeri, lapor portal berita hops.id semalam.
Beliau yang kini berusia 45 tahun dan terkenal dengan gelaran UAS menamatkan zaman dudanya pada tahun 2021. UAS berkahwin dengan seorang gadis muda setelah bercerai dengan bekas isteri, Mellya Juniarti pada 2019.
UAS berkahwin dengan Fatimah Az Zahra yang ketika itu berusia 19 tahun dengan menyerahkan mas kahwin berupa 244 gram emas.
Ketika berceramah di sebuah sekolah pondok di wilayah Jawa Barat baru-baru ini, beliau berkata, terdapat ramai wanita yang mahu menjadi isterinya malah sanggup bermadu.
“Saya, biarpun sudah tua begini, masih banyak yang menulis komen-komen seperti ‘ustaz jadikan saya yang kedua.’ Padahal, saya sudah berkahwin dan sudah tua,” katanya. – Agensi


Amanah Saham Bumiputera bakal diumum pagi esok
Oleh KOSMO!

21 Disember 2022, 7:31 pm
PETALING JAYA – Esok adalah hari  yang ditunggu-tunggu  oleh kira-kira 10 juta pelabur  untuk mengetahui tentang kadar pengagihan pendapatan Amanah Saham Bumiputera (ASB) daripada Permodalan Nasional Berhad (PNB)  bagi tahun kewangan 2022.
Tahun lalu, agihan pendapatan bagi para pelaburnya adalah sebanyak 4.25 peratus dan bonus sebanyak 0.75 peratus berbanding tahun 2020 adalah pada 3.50 peratus dengan bonus 0.75 peratus.
Angka 3.50 peratus bagi agihan pendapatan pada tahun pandemik itu adalah antara yang terendah pernah diumumkan oleh syarikat pelaburan terbesar di negara ini.
Rata-rata penganalisis meramalkan kadar agihan pendapatan dan juga bonus yang akan diumumkan pada pukul 11 pagi esok (Khamis 22 Disember ini), angkanya adalah hampir menyamai seperti tahun lalu atau kurang sedikit daripada paras tersebut.
Ini diambil kira daripada faktor prestasi pasaran ekuiti di seluruh dunia yang menyusut sedangkan majoriti pelaburan ASB adalah pada pasaran berkenaan.
Bagaimanapun, penganalisis melihat prestasi agihan pendapatan ASB tahun ini masih dalam paras yang baik dan mampu memberi nilai kepada pelabur jika dibandingkan dengan kadar dividen daripada produk saham amanah lain serta portfolio pelaburan lain. -KOSMO! ONLINE


Hospital huru-hara, pesakit tiba dengan peluru meriam tersekat dalam dubur
Oleh KOSMO!

21 Disember 2022, 8:00 pm
PARIS – Sebilangan pesakit sebuah hospital di Perancis dipindahkan Sabtu lalu selepas seorang warga emas tiba dengan sebutir peluru meriam dari era Perang Dunia Pertama yang tersekat dalam duburnya, lapor akhbar New York Post semalam.
Pesakit berusia 88 tahun itu mengunjungi Hospital Sainte Musse di bandar Toulon untuk mengeluarkan bahan letupan antik itu, namun sebaliknya mencetuskan babak ‘kegerunan terhadap bom’, lapor agensi berita Var-Matin.
“Situasi kecemasan berlaku dari pukul 9 malam hingga 11.30 malam (waktu tempatan) pada Sabtu lalu yang memerlukan campur tangan unit pemusnah bom, pemindahan pesakit dewasa dan kanak-kanak serta kerahan ambulans.
“Kami terpaksa menguruskan risiko itu dalam rangka kerja reaktif. Apabila ragu-ragu, kami mengambil semua langkah berjaga-jaga,” kata jurucakap hospital.
Pakar pemusnah bom di tempat kejadian kemudian menentukan kemungkinan bahawa peluru itu akan meletup di dalam badan lelaki tersebut.
“Mereka meyakinkan kami dengan memberitahu bahawa ia adalah barang dari Perang Dunia Pertama yang digunakan oleh tentera Perancis,” kata hospital berkenaan.

Doktor kemudian memulakan proses mengeluarkan objek itu yang berukuran hampir 20 sentimeter (sm) panjang dan lebih 5 sm lebar dari rektum pesakit tersebut.
Dia kini dipercayai berada dalam keadaan stabil dan dijangka pulih sepenuhnya. – Agensi


Banjir: Peruntukan RM100 juta bantu mangsa di Kelantan, Terengganu
Oleh MUHAMMAD AYMAN GHAFFA

21 Disember 2022, 7:21 pm
PASIR MAS – Kerajaan meluluskan peruntukan sebanyak RM100 juta untuk membantu mangsa yang terjejas banjir di Kelantan dan Terengganu.
Perdana Menteri, Datuk Seri Anwar Ibrahim berkata, peruntukan itu melibatkan sebanyak RM50 juta bagi mangsa banjir di Kelantan manakala RM50 juta lagi di Terengganu.
Menurutnya, bantuan itu merupakan keperluan segera yang diberikan bagi membantu kebajikan rakyat di kedua-dua negeri itu.
“Sehubungan itu, peruntukan awal sebanyak RM1,000 akan diberikan kepada semua ketua keluarga yang terlibat di pusat pemindahan sementara (PPS). Bagi mangsa banjir yang terlibat dengan kemalangan (semasa banjir), bantuan sebanyak RM10,000 diberikan kepada mereka.
“Kerajaan lakukan ini (bantuan peruntukan) secara konsisten sama seperti yang kita lakukan terhadap mangsa yang terlibat dengan kejadian tanah runtuh di Batang Kali baru-baru ini,” katanya pada sidang akhbar selepas melawat mangsa banjir di Sekolah Menengah Kebangsaan (SMK) Tengku Panglima Raja di sini hari ini.
Menurut Anwar, peruntukan itu akan diuruskan oleh Agensi Pengurusan Bencana Negara (Nadma).

Katanya, keutamaan beliau adalah untuk keperluan rakyat terutamanya mangsa yang terjejas banjir ketika ini.
“Seperti yang kita tahu, mangsa banjir kebiasaannya terdiri daripada kategori miskin. Jadi, kerajaan perlu untuk mengambil langkah-langkah untuk meringankan beban mereka.
“Jadi, saya minta semua sekolah digunakan (untuk dijadikan PPS). Pastikan mereka tidak terkesan (di PPS) maklumlah ramai yang tinggal terutamanya aspek tandas. Justeru, saya minta Kementerian Pendidikan ambil maklum perkara ini,” katanya. – KOSMO! ONLINE


Cuti bersalin 98 hari, kerja 45 jam seminggu bermula Januari depan
Oleh PETAH WAZZAN ISKANDAR

21 Disember 2022, 8:12 pm
PUTRAJAYA- Penguatkuasaan Pindaan Akta Kerja 1955 yang ditangguhkan sebelum ini akan dilaksanakan di negara ini bermula 1 Januari depan.
Menteri Sumber Manusia, V Sivakumar, berkata kandungan pindaan itu melibatkan penambahan cuti bersalin daripada 60 hari ke 98 hari, penetapan cuti paterniti tujuh hari selain pengurangan waktu kerja mingguan daripada 48 jam kepada 45 jam serta aturan kerja fleksibel untuk pekerja.
Katanya, perkara ini harus diteruskan kerana undang-undang ini sudahpun diluluskan Parlimen.
“Sebahagian besar pindaan yang dibuat adalah berdasarkan Konvensyen Pertubuhan Buruh Antarabangsa (ILO). Pelaksanaan perkara ini yang tertangguh sebelum ini adalah penting untuk kita laksanakan, ia jaminan kepada pekerja,” katanya pada sidang akhbar di sini tadi.
Beliau berkata demikian ketika ditanya sama ada pelaksanaan akta itu perlu ditangguhkan hingga 1 Januari 2024 bagi memberi lebih masa kepada pemain industri dan majikan.
Media sebelum ini melaporkan pindaan Akta Kerja 1955 sepatutnya berkuatkuasa 1 September lalu, tetapi ditangguhkan ke 1 Januari 2023.

Penangguhan itu dibuat susulan pemain industri dan majikan sebulat suara memohon penangguhan atas beberapa faktor termasuk memerlukan sedikit masa berikutan masih dalam proses pemulihan ekonomi.- KOSMO! ONLINE


Sambutan ambang tahun baharu dibatalkan, MPN dibubarkan
Oleh Abdul Rahman Razali

21 Disember 2022, 6:55 pm
Sambutan ambang tahun baharu dibatalkan, MPN dibubarkan | 15 MINIT MMTV 21 Disember 2022.


Polis moral serbu perkahwinan gay di Nigeria
Oleh KOSMO!

21 Disember 2022, 7:00 pm
ABUJA, Nigeria – Sepasukan polis moral di sebuah bandar utama di utara Nigeria menahan 19 individu beragama Islam yang didakwa menghadiri satu majlis perkahwinan pasangan sejenis, lapor Badan Penyiaran Britain (BBC) semalam.
Mereka menyerbu majlis itu di bandar Kano selepas mendapat maklumat, kata jurucakap polis, Lawal Ibrahim Fagge.
“Pasangan yang masih belum melafazkan ikrar perkahwinan itu melarikan diri dan polis kini sedang mencari mereka,” tambah Fagge.
Majoriti penduduk di Kano beragama Islam di mana sistem perundangan Islam dikuatkuasakan bersama undang-undang sekular.
Perbuatan homoseksual adalah haram di bawah kedua-dua sistem perundangan di seluruh Nigeria, di mana mereka yang tinggal di utara kebanyakannya beragama Islam manakala penduduk di selatan sebahagian besar beragama Kristian.
Pasukan polis Islam Kano atau lebih dikenali sebagai Hisbah dan menguatkuasakan kod moral yang ketat.

Fagge memberitahu BBC bahawa pasukan polis tidak berhasrat untuk menghukum 15 tetamu lelaki dan empat wanita yang ditahan semasa serbuan pada Ahad lalu.
Sebaliknya, kumpulan yang dikatakan termasuk golongan gay itu sedang menjalani ‘sesi kaunseling’, dan ibu bapa atau penjaga mereka digesa untuk tampil ke hadapan.
“Kami akan mengambil jalan lain sebelum mendakwa mereka di mahkamah. Mula-mula kami menasihati mereka dan melibatkan ibu bapa. Kami berharap mereka mengubah gaya hidup mereka,” kata jurucakap Hisbah.
Mahkamah Islam Kano tidak pernah mensabitkan sesiapa kerana menjadi gay.
Kumpulan hak asasi manusia di Nigeria telah lama berkempen agar hak golongan gay dihormati tetapi terdapat penentangan kuat terhadapnya di mana ramai orang Islam dan Kristian menegakkan nilai agama yang konservatif. – Agensi


50 kapal pelayaran bakal singgah melancong di Langkawi
Oleh KOSMO!

21 Disember 2022, 6:50 pm
PETALING JAYA – Langkawi menyasarkan untuk menerima kunjungan lebih daripada 20,000 penumpang kapal pelayaran menjelang suku kedua tahun depan.
Ketua Pegawai Eksekutif Lembaga Pembangunan Langkawi (Lada), Nasaruddin Abdul Muttalib berkata, kedatangan pengunjung ini bertepatan dengan masanya dalam usaha negara sedang memulihkan industri pelancongan yang terjejas akibat pandemik lalu.
Menurut beliau, kapal pelayaran memainkan peranan penting kepada pembangunan industri pelancongan di Langkawi selama ini.

“Kami mengalu-alukan kedatangan semula kapal pelayaran ke Langkawi dan kami berharap para pelancong akan menikmati percutian di pulau ini,” katanya dalam kenyataan yang dikeluarkan.
Nasaruddin menerangkan, daripada bulan Disember lalu hingga Mei 2023, sebanyak 10 kapal pelayaran dijangka berkunjung ke Langkawi dan dijangkakan kira-kira 2,000 penumpang berada dalam satu-satu kapal persiaran tersebut.
“Kami menjangkakan pada tahun depan, sebanyak 50 kapal pelayaran akan singgah dan melancong ke Langkawi seterusnya bertambah kepada 90 kapal menjelang tahun 2024,” ujarnya.

Tambah beliau, pada tahun 2019, Langkawi  menyaksikan kunjungan pelancong adalah seramai 3.9 juta orang bagaimanapun bilangan tersebut menurun pada tahun 2020 dan 2021 ekoran sekatan perjalanan. -KOSMO! ONLINE


Piala AFF: Harimau Malaya langkah kanan atasi Myanmar
Oleh MOHD. FITRIE MUHAMAD

21 Disember 2022, 8:20 pm
YANGON – Penjaga gol, Ahmad Syihan Hazmi Mohamed dan Faisal Halim muncul wira buat Harimau Malaya untuk menewaskan Myanmar 1-0 pada perlawanan pertama Kumpulan B Piala Persekutuan Bolasepak Asean (AFF) di Stadium Thuwunna sebentar tadi.
Walaupun mampu membawa pulang tiga mata dari bumi Yangon, pengendali negara, Kim Pan Gon pastinya menjadi individu paling lega dan prestasi dipamerkan sepanjang 90 minit nyata masih perlu diperbaiki sebelum meneruskan baki saingan selepas ini.
Permainan agak seimbang dipamerkan kedua-dua pasukan dengan menyaksikan tuan rumah terlebih dulu berjaya cipta situasi cemas buat Malaysia sebaliknya keadaan kelam kabut dalam kotak penalti pada minit ke-21 berjaya diatasi dengan sempurna oleh pertahanan negara.
Seterusnya, Harimau Malaya memperoleh dua peluang terbaik sebaliknya kesempatan pada minit ke-25 dan minit ke-42 itu gagal diterjemahkan dengan jaringan oleh Faisal.
Sebaik memasuki masa kecederaan babak pertama, Malaysia terpaksa melupakan khidmat Ahmad Khuzaimi Piee dan tempat pertahanan baharu Selangor itu digantikan oleh Fazly Mazlan.
Harimau Malaya memulakan babak kedua dengan agak sempurna apabila hanya memerlukan tujuh minit untuk membuka jaringan menerusi Faisal yang begitu tenang melakukan penyudah selepas menerima hantaran menarik daripada Safawi Rasid.

Tersentak dengan jaringan itu, Myanmar yang enggan dimalukan di gelanggang sendiri tampil lebih garang dan di penghujung permainan, pemain gantiannya, Win Naing Tun mempersiakan peluang keemasan apabila sepakan penalti diambilnya berjaya dinafikan oleh Ahmad Syihan. – KOSMO! ONLINE


Tanah runtuh: Mangsa dijumpai selepas laungan azan
Oleh NURUL IZZATI ZAINI

21 Disember 2022, 7:00 pm
HULU SELANGOR- Memasuki hari keenam operasi mencari dan menyelamat (SAR) mangsa tanah runtuh di Jalan Batang Kali-Genting Highlands, pelbagai ikhtiar dilakukan termasuklah melaungkan azan di lokasi kejadian.
Paling mengejutkan, 15 minit selepas azan dilaungkan, mayat ke-26 iaitu lelaki dewasa telah ditemui di kawasan Sektor B.
Pegawai bomba yang melaungkan azan tersebut, Mohd. Iqhmal Kamaruddin, 29, berkata, sejak hari kejadian yang berlaku Jumaat lepas, mereka tidak pernah melaungkan azan sehingga ke hari ini.
“Sebenarnya ini hasil perbincangan antara dua orang Pegawai Kanan Bomba dan seorang pegawai Anggota Pertahanan Awam dalam Pos Kawalan Hadapan (PKH).
“Mereka rasa mungkin ini salah satu ikhtiar sebab kita tahu azan ini bukan panggil orang solat sahaja tetapi untuk cari orang hilang dan sesat,” katanya ketika ditemui Kosmo!
Menurut Iqhmal, selepas azan yang dilaungkan pada sekitar pukul 11 pagi, mereka berjaya menemukan mangsa yang ke-26, sekitar 11.15 pagi tadi.

Jelasnya, setiap hari sebelum memulakan operasi memang akan dibacakan doa buat keselamatan seluruh anggota, namun baru hari ini mereka ikhtiar dengan melaungkan azan.
“Setelah penemuan mangsa kanak-kanak wanita malam tadi, ada ura-ura terdapat dua orang mangsa lagi namun sebabkan keadaan yang gelap dan berbahaya, operasi terpaksa disambungkan ke hari ini,” kata Iqhmal yang bertugas di Cawangan Pendakwaaan Kebombaan.
Terdahulu Kosmo! melaporkan laungan azan oleh seorang anggota Bomba di lokasi kejadian yang dimuat naik di Facebook Jabatan Bomba dan Penyelamat Selangor pagi tadi.
Sehingga kini, jumlah mangsa yang masih hilang adalah 7 orang, daripada keseluruhan mangsa yang terlibat iaitu 94 orang. -KOSMO! ONLINE


Banjir: Kerajaan percepat projek tebatan banjir di Sungai Golok
Oleh MUSTAQIM MOHAMED

21 Disember 2022, 7:53 pm
PASIR MAS – Kerajaan memberi jaminan projek Pembangunan Lembangan Sungai Bersepadu (PLSB) Sungai Golok Fasa 1 dan 2 akan diteruskan dan dipercepatkan tanpa kos berlebihan.
Perdana Menteri, Datuk Seri Anwar Ibrahim berkata, projek berkenaan ditangguh seketika kerana beliau mahu menjalankan proses tender meskipun secara tender terhad.
Menurutnya, langkah tersebut perlu diambil bagi memastikan tiada kos berlebihan digunakan dan peruntukan berkaitan akan disegerakan sebaik sahaja Jabatan Pengairan dan Saliran (JPS) menghantar laporan kepada Kementerian Kewangan.
“Saya beri jaminan sebaik sahaja JPS hantar laporan, Kementerian Kewangan akan menyegerakan peruntukan itu dengan syarat ia bukan rundingan terus untuk memastikan kos tidak meningkat.
“Saya minta JPS agar dapat menyelesaikan urusan ini pada akhir bulan ini, namun kita mungkin beri kelonggaran sehingga Januari. Cuma saya minta segerakan,” katanya pada sidang akhbar selepas melawat mangsa banjir di pusat pemindahan sementara (PPS) Sekolah Menengah Kebangsaan (SMK) Tengku Panglima Raja di sini sebentar tadi.
Mengulas lanjut, Anwar yang juga Menteri Kewangan berkata, jumlah peruntukan akan bergantung kepada proses tender yang akan ditetapkan kelak. – KOSMO! ONLINE


Usaha sama Vantage RE, Belectric dalam projek ladang solar di UK
Oleh KOSMO!

21 Disember 2022, 6:26 pm
PETALING JAYA – Tenaga Nasional Berhad (TNB) melalui anak syarikat milik penuhnya, Vantage RE Ltd. (Vantage RE) telah menandatangani kontrak kejuruteraan, perolehan dan pembinaan (EPC) dengan Belectric GmbH (Belectric) untuk pembinaan dan pentauliahan ladang solar 102MW di United Kingdom (UK).
Kerjasama tersebut juga akan memberi pilihan untuk membangunkan Sistem Penyimpanan Tenaga Bateri (BESS) 65MW setempat dan berupaya meningkatkan aliran hasil TNB melalui penyertaan dalamperkhidmatan sampingan dan pasaran kapasiti.
Presiden dan Ketua Pegawai Eksekutif TNB, Datuk Ir. Baharin Din berkata, pelaburan ini adalah satu pencapaian penting bagi TNB sempena perluasan penglibatannya dalam pembangunan Tenaga Boleh Baharu (TBB) di United Kingdom.
Menurut beliau, ladang solar tersebut dijangka mencapai Tarikh Operasi Komersial (COD) menjelang suku pertama 2024.
“Apabila beroperasi kelak, ladang yang dibangunkan di dua lokasi itu dijangka memberikan hasil jangka panjang yang stabil di bawah skim subsidi Contract-for-Difference (CfD) selama 15 tahun yang telah diperolehi pada Julai 2022.

“Pasukan Vantage RE akan memantau pelaksanaan projek ini yang bakal menjana tenaga bersih dalam memenuhi keperluan tahunan 37,000 kediaman, serta menghindari pelepasan lebih 46,750 tan karbon dioksida (CO2) berbanding penjanaan bahan api fosil.

“Kedua-dua tapak juga menawarkan peluang inisiatif terhadap alam sekitar yang menggalakkan faedah kepelbagaian biodiversiti, sekali gus menyokong agenda biodiversiti TNB yang lebih luas,” katanya dalam kenyataan yang dikeluarkan.
Baharin menjelaskan, kerjasama ini adalah penting ke arah perniagaan TNB yang kalis masa depan dalam peralihannya kepada ekonomi hijau dan memastikan ia terus menjaga kepentingan nilai pemegang sahamnya.
“Pengalaman dan kepakaran kami dalam membangunkan ladang solar di Malaysia melalui projek solar berskala besar (LSS) penting dalam memastikan projek ini berjaya, seterusnya mengukuhkan kehadiran kami dalam lapangan TBB UK,” ujarnya.
Tambah beliau, pelaburan tersebut telah meningkatkan kapasiti TBB TNB di UK kepada 632MW, pertumbuhan ketara 61 peratus dalam kapasiti MW sejak pelancaran Vantage RE pada Julai 2021. -KOSMO! ONLINE


Iklan syabu, ekstasi dalam WeChat
Oleh KHAIRUL MOHD. ALI

21 Disember 2022, 6:38 pm
JOHOR BAHRU – Kegiatan seorang lelaki yang aktif menjual dadah menggunakan aplikasi WeChat akhirnya terbongkar apabila dia diberkas bersama pelbagai jenis dadah bernilai RM371,075.
Ketua Polis Daerah Johor Bahru Selatan, Asisten Komisioner Raub Selamat berkata, suspek berusia 28 tahun berkenaan ditahan pada pukul 12.15 tengah malam tadi, di sekitar bandar raya ini.
“Modus operandi digunakan suspek adalah dengan mengiklankan bahan terlarang tersebut menggunakan aplikasi WeChat sebelum menghantar dadah yang disimpan di dalam sebuah kenderaan jenis Proton Saga kepada pelanggan di sekitar bandar raya ini.
“Siasatan awal mendapati suspek telah bergiat aktif dengan kegiatan tersebut sejak Oktober lalu,” katanya dalam satu kenyataan, di sini hari ini.
Tambah Raub, ketika serbuan dibuat, polis turut merampas 6.85 kilogram (kg) serbuk ekstasi, 145 biji pil ekstasi dan 74 gram (g) ketamin dengan nilai RM371,075.
“Dalam operasi berkenaan, polis turut merampas kenderaan digunakan suspek bernilai RM15,000 dan wang tunai sebanyak RM400, menjadikan keseluruhan rampasan berjumlah RM386,475,” ujarnya.

Tambah beliau, suspek kini dikenakan tahanan reman selama tujuh hari bermula hari ini manakala kes disiasat mengikut Seksyen 39B Akta Dadah Berbahaya 1952 yang memperuntukkan hukuman mati atau penjara seumur hidup dan sebatan.-KOSMO! ONLINE


TLDM ucap takziah kepada warga tentera laut Thailand
Oleh ALWANI ZAFIRAH

21 Disember 2022, 6:34 pm
PETALING JAYA – Panglima Tentera Laut Diraja Malaysia (TLDM) dan warganya merakamkan ucapan takziah kepada seluruh keluarga anggota Tentera Laut Diraja Thailand (TLDT) atas musibah yang berlaku kepada His Thai Majesty’s Ship (HTMS) Sukhothai pada 18 Disember lalu.
TLDM dalam kenyataan berkata, pihaknya berharap dan mendoakan semoga warga HTMS Sukhothai yang masih hilang dapat ditemui dalam keadaan selamat.
“TLDM amat memahami keadaan dan situasi yang dihadapi pengurusan tertinggi TLDT apatah lagi warga kapal tersebut yang terpaksa melaksanakan operasi dalam situasi laut yang bergelora dan keadaan kapal yang berusia 35 tahun.
“Pastinya terdapat banyak cabaran dan kekangan yang dilalui bagi memastikan kapal berkenaan siap siaga untuk diaturgerak sebilang masa,” katanya hari ini.
Tambah kenyataan itu, sebanyak 58 peratus daripada kapal-kapal TLDM berusia jauh lebih tua daripada HTMS Sukhothai.
Sehubungan itu, pihaknya menyeru rakyat Malaysia untuk mendoakan agar perkara serupa tidak akan menimpa kapal-kapal TLDM.

“Tanpa apa-apa tindakan drastik dari kerajaan dalam menangani isu bajet pertahanan sekali gus isu keusangan aset-aset kita, masalah ini akan terus membelenggu TLDM untuk jangka waktu yang panjang.
“Dalam masa yang sama, TLDM akan mengkaji semula kesemua SOP berkenaan ‘sea worthiness’ dan penugasan kapal-kapal kita yang jauh lebih tua berbanding HTMS Sukhothai,” ujarnya.
Terdahulu, HTMS Sukhothai dilaporkan karam kira-kira 37 kilometer dari luar pesisir pantai tenggara Thailand. – KOSMO! ONLINE


Ikan bergigi manusia gigit penyelam skuba
Oleh KOSMO!

21 Disember 2022, 6:00 pm
KAHERAH – Seorang lelaki dari Amerika Syarikat (AS) digigit seekor ikan bergigi tajam yang kelihatan seperti gigi manusia semasa menyelam di pantai Sharm el-Sheikh, Mesir, baru-baru ini, lapor akhbar New York Post semalam.
Alex Pikul, 31, menyertai kumpulan pelancong selam skuba selama tiga minggu pada September lalu.
Ketika menyelam, Pikul terseret ke atas sarang ikan ‘triggerfish’ selepas tersasar dari laluan akibat dihanyutkan arus deras.
Semasa kumpulan itu berenang, seekor ikan ‘triggerfish’ jantan telah menyerang mereka dan menggigit kaki Pikul sehingga dia terpaksa memegang betisnya akibat kesakitan.
“Maira (pemilik syarikat menyelam) pergi dahulu dan tiba-tiba seekor ikan triggerfish mula mengejarnya dan jadi saya berenang dan cuba menghalaunya.
“Ia mengejutkan saya dan ia pasti menyakitkan, tetapi tidak mengoyakkan kulit, jadi ia tidak berbahaya,” kata pemilik kafe itu kepada agensi berita South West News Service.

Serangan itu berjaya dirakam oleh kamera, manakala Pikul yang sudah menyelam sejak 2020 mengimbau kembali pengalaman pahit itu yang diakuinya agak kelakar.
“Saya pernah melihat ‘triggerfish’ sebelum ini, tetapi apabila saya melihat video itu kembali, saya fikir ia kelakar,” katanya.
Walaupun ikan itu menggigit kakinya dan meninggalkan kesan berbentuk gigi, penyelam berpengalaman itu tidak menyalahkannya kerana ia cuba melindungi telurnya. – Agensi


Mayat lelaki ditemui dalam semak
Oleh NOR SHAFAWATI YUP

21 Disember 2022, 6:13 pm
SEREMBAN – Mayat seorang lelaki ditemui dalam keadaan tergantung di pokok di kawasan semak berhampiran Jalan College Height, Mantin di sini pagi tadi.
Timbalan Ketua Polis Daerah Nilai, Deputi Superitendan, Mat Ghani Lateh berkata, pihak polis bergegas ke lokasi kejadian sebaik menerima laporan berhubung penemuan mayat dalam semak daripada orang awam lebih kurang pukul 9 pagi.
“Berdasarkan identiti, mayat itu adalah seorang lelaki berusia 34 tahun dan siasatan awal tempat kejadian telah dilakukan bersama pihak forensik Ibu Pejabat Polis Kontinjen Negeri Sembilan.
“Mayat mangsa telah dihantar ke Hospital Tuanku Ja’afar Seremban untuk proses bedah siasat dan siasatan lanjut,” katanya dalam kenyataan di sini hari ini.
Mat Ghani berkata, setakat ini kes diklasifikasikan sebagai mati mengejut.
Beliau berkata, sehubungan itu pihak polis menyeru orang ramai yang mempunyai sebarang maklumat boleh menyalurkannya kepada pihak polis. – KOSMO! ONLINE


Dua penyeludup cabut lari tinggal 25 tong petrol
Oleh ROSLIZA MOHAMED

21 Disember 2022, 6:04 pm
TANAH MERAH – Dua penyeludup cabut lari selepas dua buah kereta dipandu mereka yang sarat membawa sebanyak 510 liter petrol bernilai RM1,045.50 berhampiran sebuah stesen minyak di Kampung Chawas di sini hari ini.
Serbuan dijalankan anggota unit kenderaan pelbagai guna (MPV) Ibu Pejabat Polis Daerah (IPD) Tanah Merah semasa menjalankan rondaan di kawasan itu kira-kira pukul 5.25 pagi yang kemudian menyerahkan kes itu kepada Kementerian Perdagangan Dalam Negeri dan Kos Sara Hidup (KPDNKSH).
Ketua Penguat Kuasa KPDNKSH Cawangan Tanah Merah Ahmad Azizi Abdul Kadir berkata, dua lelaki itu dipercayai sedang mengisi minyak di dalam bekas tong plastik di dalam kereta jenis Proton Wira yang dipandu mereka.
Menurutnya, menyedari kehadiran pihak berkuasa, kedua-dua lelaki itu terus melarikan diri.
“Pemeriksaan di dalam salah sebuah kereta menemui lapan tong plastik berisi 160 liter minyak petrol manakala sebuah lagi membawa 17 tong plastik yang mengandungi 350 liter bahan api itu.
“Siasatan mendapati, kedua-dua suspek disyaki sudah berpakat dengan pemilik stesen minyak itu kerana premis itu sepatutnya dibuka pada pukul 7 pagi,” katanya ketika dihubungi Kosmo! hari ini.

Menurut Ahmad Azizi, kes disiasat mengikut Seksyen 21 Akta Kawalan Bekalan 1961 dan Peraturan 12a Peraturan-Peraturan Kawalan Bekalan 1974 kerana pemilik stesen telah gagal untuk mematuhi arahan yang dikeluarkan oleh Pengawal Bekalan. – KOSMO! ONLINE


Kes denggi meningkat 248.1 peratus di Pulau Pinang
Oleh SAFINA RAMLI

21 Disember 2022, 5:59 pm
GEORGE TOWN – Bilangan kes demam denggi di negeri ini sejak Januari hingga 17 Disember lalu merekodkan 1,347 kes dan satu kematian.
Pengarah Kesihatan Pulau Pinang, Datuk Dr. Ma’arof Sudin berkata, kes dilaporkan meningkat 248.1 peratus berbanding tempoh sama pada tahun 2021 (387 kes).
“Bagaimanapun, jumlah kes tahun ini lebih rendah berbanding sebelum pandemik Covid-19 iaitu penurunan 66.8 peratus (4,061 kes) pada 2019.
“Kejadian wabak denggi yang dilaporkan sehingga 17 Disember lalu adalah 124 wabak, berbanding sembilan wabak dalam tempoh sama pada 2021,” katanya dalam kenyataan di sini hari ini.
Menurutnya, daripada 124 wabak denggi yang dilaporkan, 94 wabak telah tamat manakala 30 wabak masih aktif.
Dalam pada itu, katanya, aktiviti pencegahan juga dipertingkatkan di lokaliti keutamaan dan berisiko di seluruh Pulau Pinang.

“Sehingga 17 Disember lalu, sebanyak 484,640 premis diperiksa dan 905 kompaun bernilai RM452,500 dikeluarkan kepada pemilik premis yang dijumpai terdapat pembiakan Aedes,” jelasnya.- KOSMO! ONLINE


Banjir: Agrobank tawar moratorium 6 bulan
Oleh ZULKIFLI MANZOR

21 Disember 2022, 6:25 pm
PETALING JAYA – Agrobank menawarkan Pelan Bantuan Banjir khusus buat pelanggannya yang terkesan akibat bencana banjir melibatkan penjadualan atau penstrukturan semula pembiayaan dan tawaran moratorium sehingga enam bulan.
Menteri Pertanian dan Keterjaminan Makanan, Mohamad Sabu berkata, pelan yang dirangka oleh Agrobank itu diharap dapat meringankan beban yang dihadapi mangsa banjir serta memastikan nasib komuniti agropreneur terbela.
“Ini bagi membolehkan pembangunan perniagaan pertanian mereka terjamin sekali gus meningkatkan kemampanan sosioekonomi komuniti pertanian serta membangunkan kestabilan sekuriti makanan negara,” katanya selepas melakukan lawatan ke ibu pejabat Agrobank hari ini.
Sementara itu, Presiden dan Ketua Pegawai Eksekutif Agrobank, Datuk Tengku Ahmad Badli Shah Raja Hussin berkata, Agrobank turut memberikan pengecualian caj bagi penggantian kad ATM dan buku simpanan yang musnah akibat banjir.
Kata beliau, pelanggan Agrobank terlibat boleh memohon untuk mendapatkan kemudahan yang ditawarkan itu menerusi borang yang disediakan di laman sesawang Agrobank.
“Agrobank akan meletakkan perkara ini sebagai prioriti utama kami di mana kami juga akan turut menghubungi pelanggan-pelanggan yang terkesan bagi membantu mereka menghadapi situasi yang sukar ini,” katanya.

Bagi maklumat lanjut berkaitan Bantuan Banjir Agrobank boleh menghubungi pusat perkhidmatan pelanggan Agrobank di talian 1300-88-2476 atau e-mel ke [email protected]
atau layari www.agrobank.com.my. – KOSMO! ONLINE


Banjir: PM tinjau projek PLSB Sungai Golok
Oleh ROSMIZAN RESDI

21 Disember 2022, 6:19 pm
PASIR MAS – Perdana Menteri, Datuk Seri Anwar Ibrahim meluangkan masa meninjau projek Pembangunan Lembangan Sungai Bersepadu (PLSB) Sungai Golok di Lubok Jong di sini hari ini.
Beliau tiba kira-kira pukul 5.30 petang dan meluangkan masa kira-kira lima minit untuk melihat dan meninjau situasi banjir sebelum beredar ke pusat pemindahan sementara (PPS) Sekolah Menengah Kebangsaan (SMK) Tengku Panglima Raja di sini.
Sebelum ini, projek PLSB Sungai Golok di Kuala Teluk, Kampung Lachang, Rantau Panjang pecah pada pukul 5.30 petang semalam.
Situasi itu bakal menyaksikan beberapa kawasan di Tumpat seperti Kampung Bendang Pak Yong, Kampung Simpangan, Kampung Naga Ibu dan kawasan sekitar dilanda banjir.
Pengarah Jabatan Pengairan dan Saliran (JPS) Kelantan, Kamal Mustapha berkata, ban yang pecah itu melibatkan kawasan sepanjang 50 meter. – KOSMO! ONLINE


Kaji pembukaan sempadan laut Kuala Perlis-Satun
Oleh SYED AZLAN SAYED HIZAR

21 Disember 2022, 6:08 pm
KANGAR – Kerajaan Negeri Perlis dicadangkan supaya meneliti pembukaan semula pintu sempadan laut Malaysia-Thailand di Kuala Perlis bagi merancakkan sektor pelancongan dan ekonomi negeri itu.
Ahli Dewan Undangan Negeri (ADUN) Kuala Perlis, Abu Bakar Hamzah berkata, pembukaan semula pintu sempadan antarabangsa itu dilihat sebagai faktor pemangkin dalam memperkasakan sektor pelancongan.
“Jarak Kuala Perlis ke wilayah Satun hanya 10 hingga 15 minit sahaja mengikut laluan laut dan lebih dekat berbanding Wang Kelian, namun sayang pintu sempadan itu ditutup,” katanya ketika ditemui selepas membahaskan usul Bajet 2023 di Kompleks Dewan Undangan Negeri (DUN) Perlis di sini hari ini.
Beliau berkata, hasil kajian tersebut kemudian dibawa kepada kerajaan pusat untuk penilaian.
Abu Bakar pada masa sama berharap pos Jabatan Imigresen Malaysia Kuala Perlis dibuka semula bagi memudahkan proses dokumentasi perjalanan antarabangsa untuk kemasukan pelancong luar dan pekerja asing dalam sektor perikanan.
“Pengoperasian pos imigresen itu mampu membantu mengembalikan semula sektor perikanan Kuala Perlis yang pernah menjadi pusat pendaratan ikan terbesar negara suatu ketika dahulu,” ujarnya.

Selain itu, beliau turut mencadangkan agar diwujudkan perkhidmatan kapal persiaran antarabangsa Kuala Perlis-Pak Bara-Koh Lipe dalam usaha menaik taraf sektor pelancongan Perlis.
Katanya, terdapat beberapa pengusaha telah menyatakan minat dan hasrat untuk menjadi operator perkhidmatan itu sekiranya perkara itu menjadi realiti. – KOSMO! ONLINE


Penyebar berita palsu kononnya Jambatan Manir runtuh diburu polis
Oleh MOHD AZLI ADLAN

21 Disember 2022, 5:38 pm
KUALA TERENGGANU – Tindakan tegas akan diambil terhadap seorang pengguna akaun TikTok yang dipercayai menyebarkan video palsu kononnya Jambatan Manir di sini bakal runtuh berikutan banjir besar pada Ahad lalu.
Ketua Polis Terengganu, Datuk Rohaimi Md. Isa berkata, video tersebut telah mencetuskan panik dan kegusaran dalam kalangan pengguna jalan raya di bandar raya ini.
Beliau berkata, dakwaan Jambatan Manir bakal runtuh tersebut juga telah menyebabkan ramai pengguna menghindari laluan menghubungkan mukim Durian Burung dan Manir di sini sekali gus menyebabkan kesesakan di laluan alternatif lain.
“Satu laporan polis berhubung penyebaran video palsu di akaun TikTok tersebut telah diterima semalam.
“Sehubungan itu, kertas siasatan telah dibuka mengikut Seksyen 505 (B) Kanun Keseksaan dan Seksyen 233 Akta Komunikasi dan Multimedia 1998,” katanya di sini hari ini.
Rohaimi berkata, pihak polis tidak akan berkompromi dengan mana-mana pihak menyebarkan berita palsu sewaktu musim banjir ini.

Tegas beliau, amaran telah diberikan sebelum ini kerana penyebaran berita palsu berkenaan boleh mencetuskan kegusaran awam. – KOSMO! ONLINE


Tipu kerja: 129 rakyat Malaysia masih gagal dikesan
Oleh MOHD RIDZAUDDIN ROSLAN

21 Disember 2022, 5:28 pm
PUTRAJAYA- Kementerian Luar Negeri (KLN) menerusi Kedutaan-Kedutaan Besar Malaysia di Kemboja, Thailand, Laos dan Myanmar akan mempergiatkan usaha bagi menjejaki 129 orang mangsa sindiket pekerjaan yang dilaporkan masih gagal dikesan.
Menurut Wisma Putra, jumlah itu melibatkan satu kes di Kemboja selain Thailand (8), Laos (29) dan Myanmar (91).
“Sehingga 20 Disember 2022, kementerian secara keseluruhannya telah menerima 488 laporan melibatkan warganegara Malaysia yang menjadi mangsa jenayah sindiket penipuan di Kemboja, Laos, Myanmar dan Thailand.
“Daripada bilangan itu, seramai 359 orang berjaya diselamatkan dengan 331 mangsa telah dibawa pulang ke Malaysia dan 28 orang lagi masih berada dalam depoh tahanan bagi membantu proses siasatan serta urusan dokumentasi di negara-negara berkenaan sebelum dibenarkan pulang,” katanya dalam satu kenyataan tadi.
Wisma Putra berkata, statistik mangsa sindiket yang berjaya diselamatkan setakat ini meliputi 227 orang di Kemboja, 61 orang di Laos, 38 orang di Thailand dan 33 orang di Myanmar.
Terdahulu, KLN berjaya membawa pulang seramai enam orang rakyat Malaysia yang menjadi mangsa sindiket jenayah penipuan tawaran pekerjaan di sempadan Thailand-Myanmar.

Kesemua mereka selamat tiba selamat tiba di Lapangan Terbang Antarabangsa Kuala Lumpur (KLIA) 11.55 pagi tadi menerusi penerbangan Thai Airways TG415.- KOSMO! ONLINE


Selangor rangka garis panduan baharu perkhemahan, rekreasi
Oleh MOHD YUNUS YAKKUB

21 Disember 2022, 5:33 pm
SHAH ALAM – Garis panduan baharu perkhemahan dan rekreasi di Selangor akan diwujudkan susulan kejadian tanah runtuh di Father’s Organic Farm, Batang Kali yang telah mengorbankan 26 individu setakat ini.
Pengerusi Jawatankuasa Tetap Kerajaan Tempatan, Pengangkutan Awam dan Kampung Baru negeri, Ng Sze Han berkata, ini akan dilakukan menerusi dapatan bancian terhadap jenis dan jumlah aktiviti perkhemahan dan seumpamanya sama ada berada dalam kawasan sensitif alam sekitar dan berisiko bagi aktiviti rekreasi.
Katanya, kerajaan negeri juga akan mendapatkan maklum balas daripada pemegang taruh aktiviti rekreasi dan perkhemahan serta agensi kerajaan.
“Bancian sudah bermula dan kalau melihat pada rekod didapati Majlis Perbandaran Hulu Selangor mempunyai data bancian berhubungnya pada 2018.
“Berdasarkannya, terdapat 61 tapak perkhemahan di Hulu Selangor dengan ada berlesen dan sebaliknya selain terdapat pencerobohan terhadap tanah milik kerajaan. Justeru, kita perlu kemas kininya bukan sahaja di MPHS, malah di seluruh negeri,” katanya pada sidang akhbar khas berhubung kejadian tanah runtuh di Batang Kali, hari ini.
Jelas beliau, hanya pengusaha yang patuh kepada garis panduan akan diperakui oleh pihak berkuasa tempatan dan Tourism Selangor untuk menjalankan aktiviti tersebut. – KOSMO! ONLINE


Kod lampu isyarat kesan kecukupan bekalan asas di Selangor
Oleh ABDUL RAZAK IDRIS

21 Disember 2022, 5:20 pm
KLANG – Sistem lampu isyarat digunakan sebagai mekanisme dalam mengklasifikasikan kecukupan bekalan asas termasuk telur di sesuatu lokaliti atau premis di Selangor.
Pengarah Kementerian Perdagangan Dalam Negeri Dan Kos Sara Hidup (KPDN) Selangor, Mohd. Zuhairi Mat Radey berkata, sistem berdasarkan kod warna itu akan memudahkan pihaknya mengambil tindakan secara menyeluruh bagi memastikan bekalan keperluan tersebut tidak terjejas disebabkan faktor-faktor tertentu.
Katanya, warna hijau melambangkan bekalan mencukupi, kuning (kurang bekalan) dan merah menunjukkan lokaliti atau premis tiada bekalan.
“Jenis barangan yang menjadi fokus seperti gula, minyak masak, tepung gandum, beras, barang basah (termasuk ayam dan telur ayam) yang menjadi tumpuan pengguna khususnya di Selangor.
“Langkah itu juga dijayakan menerusi analisa terhadap dapatan atau data dalam Ops Terjah. Kita akan menilai tahap kecekapan rantaian pengedaran dan penyaluran bekalan sehingga ke peringkat peruncit,” katanya kepada pemberita selepas menyertai operasi mengejut Ops Terjah di Pasaraya AEON Big Klang, di sini hari ini.-KOSMO! ONLINE


Keselamatan rumah mangsa banjir diurus PDRM
Oleh PETAH WAZZAN ISKANDAR

21 Disember 2022, 5:17 pm
PUTRAJAYA – Kementerian Dalam Negeri (KDN) memberi jaminan keselamatan harta benda dan rumah mangsa banjir susulan mereka perlu ditempatkan di Pusat Penempatan Sementara (PPS).
Menteri Dalam Negeri, Datuk Seri Saifuddin Nasution Ismail berkata, keselamatan harta benda sudah menjadi tanggung jawab Polis Diraja Malaysia (PDRM) yang mempunyai slogan ‘Sedia Berkhidmat’.
Beliau berkata, sepanjang tempoh bencana ini, pastinya keutamaan keselamatan nyawa akan diutamakan dan dalam masa sama, PDRM sudah dimaklumkan mengenai keberadaan mereka bagi memastikan keselamatan rumah mangsa banjir.
“Bagi mangsa banjir yang kehilangan dokumen pengenalan diri ataupun mengalami kerosakan, urusan penggantian akan dipermudahkan.
“Apabila bencana banjir sudah semakin reda dan pulih, dokumen yang memerlukan penggantian akan dilakukan segera,” katanya selepas merasmikan majlis pelancaran Misi Bantuan Banjir Kementerian Dalam Negeri ke Pantai Timur di sini hari ini.
Beliau berkata demikian ketika diminta mengulas mengenai kegusaran mangsa banjir mengenai keselamatan rumah dan harta benda mereka yang mungkin diceroboh serta dicuri pihak tidak bertanggungjawab.

Dalam perkembangan mengenai misi bantuan banjir, Saifuddin Nasution berkata, pihaknya bersama Yayasan Foodbank Malaysia menyediakan 1,000 kotak bantuan makanan yang akan dihantar melalui rombongan misi ke Machang dan Tanah Merah di Kelantan.
“Bantuan ini adalah projek permulaan sebelum dikembangkan ke seluruh kawasan yang memerlukan.
“Buat masa ini, bantuan akan dihantar ke dua PPS iaitu di Sekolah Kebangsaan Alor Pasir, Tanah Merah dan Sekolah Kebangsaan Dewan Besar, Machang,” katanya. – KOSMO! ONLINE


Laluan penghubung Jambatan Sultan Yusof-WCE dibuka esok
Oleh SHAMSUL KAMAL AMARUDIN

21 Disember 2022, 5:27 pm
LUMUT – Masalah kesesakan jalan raya yang sering berlaku di Jambatan Sultan Yusof di Batu 5, Teluk Intan setiap kali musim perayaan dan akhir cuti persekolahan, dijangka berakhir esok.
Ia kerana laluan jejantas menghubungkan jambatan tersebut dengan laluan Lebuh Raya Pesisiran Pantai Barat (WCE) Teluk Intan/Hutan Melintang akan dibuka kepada semua kenderaan mulai pukul 11 pagi esok.
Menurut notis pemberitahuan yang dikeluarkan Jabatan Kerja Raya (JKR) dan dikongsi dalam Facebook rasmi JKR Manjung, ia melibatkan laluan Jalan Persekutuan FT005 dari jambatan itu ke laluan WCE yang menghubungkan Perak dan Selangor.
Menerusi pembukaan laluan itu, ia dijangka mampu menyuraikan trafik khususnya dari arah utara dan daerah Manjung ke Selangor dan selatan tanah air tanpa perlu melalui persimpangan lampu isyarat.
Sejak berbelas tahun lalu, kesesakan sering berlaku terutama dari arah utara dan daerah Manjung menghala ke jambatan tersebut sehingga sejauh hampir 10 kilometer setiap kali musim perayaan dan akhir cuti persekolahan.
Pembukaan laluan itu juga membolehkan pengguna kenderaan dari Selangor bermula di Sabak Bernam, terus menuju ke Beruas, Perak, menggunakan WCE dengan masa perjalanan kira-kira sejam, sekali gus menjimatkan masa perjalanan berbanding kira-kira hampir dua jam jika menggunakan laluan Persekutuan susur keluar ke Lekir di daerah Manjung.

Ketika ini juga, tiga daripada empat seksyen WCE bagi jajaran Perak sudah siap sepenuhnya iaitu melibatkan Seksyen 8 bagi laluan Hutan Melintang-Teluk Intan, Seksyen 9 (Lekir-Changkat Cermin) dan Seksyen 10 (Changkat Cermin-Beruas).
Ia melibatkan tujuh Plaza Tol iaitu Hutan Melintang, Teluk Intan dan Lekir serta Plaza Tol susur keluar Sitiawan, Sitiawan Utara, Changkat Cermin dan Beruas.
Sementara, satu lagi seksyen iaitu Seksyen 11 iaitu Beruas-Taiping Selatan/Changkat Jering masih dalam pembinaan dan dijangka siap sebelum akhir tahun depan.
Seksyen 11 menjadi tumpuan utama kerana bersambung ke Lebuh Raya Utara-Selatan (PLUS) melalui Plaza Tol Changkat Jering, sekali gus menjadi alternatif kepada pengguna kenderaan dari selatan tanah air khususnya dari Lembah Klang menuju utara Semenanjung. – KOSMO! ONLINE


Pakej Perpaduan tawar prabayar internet mudah alih serendah RM5 sebulan
Oleh PETAH WAZZAN ISKANDAR

21 Disember 2022, 5:43 pm
PUTRAJAYA – Kerajaan akan memperkenalkan Pakej Prabayar Internet Mudah Alih iaitu Pakej Perpaduan dengan harga lebih rendah dari pasaran semasa iaitu RM5 sebulan yang akan dilancar pada Februari tahun hadapan.
Menteri Komunikasi dan Digital, Fahmi Fadzil berkata, pakej terbabit asalnya adalah Pakej Remaja yang diperluaskan kepada golongan bersasar bertujuan mengurangkan kos sara hidup golongan sasar bagi memiliki perkhidmatan internet.
Katanya, pakej itu disasarkan kepada golongan belia, B40, orang kurang upaya (OKU), warga emas dan veteran Angkatan Tentera Malaysia (ATM) serta veteran polis.
“Pakej langganan itu akan melibat kerjasama antara Kementerian Komunikasi dan Digital (KKD) dengan lima syarikat penyedia komunikasi iaitu Celcom-Digi, Maxis, Umobile, Telekom Malaysia (TM) dan YTL Communications Sdn Bhd (YES).
“Pakej Perpaduan dengan harga RM30 ini menawarkan peningkatan kelajuan Internet mudah alih daripada 1 Mbps ke 3 Mbps dengan kuota dinaikkan daripada 20GB untuk tiga bulan kepada 30GB untuk tempoh lebih lama iaitu enam bulan,” katanya dalam sidang akhbar sempena meninjau persediaan bantuan bencana banjir di pejabatnya di sini hari ini.
Fahmi berkata, pengguna dapat menikmati penjimatan harga sebanyak 50 peratus berbanding pakej sedia ada iaitu dari RM10 sebulan kepada hanya RM5 sebulan.

Katanya, ia merupakan pakej asas yang disediakan dan terpulang kepada penyedia perkhidmatan untuk menawarkan nilai tambah ke atas pakej ini.
“Saya yakin usaha yang dilaksanakan KKD dengan kerjasama strategik syarikat-syarikat penyedia perkhidmatan ini adalah sejajar dengan hasrat Kerajaan Perpaduan untuk mengurangkan kos sara hidup dan pada masa yang sama memastikan kesalinghubungan digital yang menyeluruh.
“Langkah penurunan harga ini jelas menunjukkan bahawa keperluan rakyat untuk menikmati perkhidmatan telekomunikasi dengan harga lebih murah dan mampu milik diberi perhatian serius Kerajaan Perpaduan,” katanya. – KOSMO! ONLINE


Selangor akui tiada syarat khusus aktiviti tapak perkhemahan
Oleh MOHD YUNUS YAKKUB

21 Disember 2022, 5:54 pm
SHAH ALAM – Kerajaan negeri mengakui Pihak Berkuasa Tempatan (PBT) tidak mempunyai syarat khusus bagi aktiviti tapak perkhemahan kerana aktiviti tersebut merupakan aktiviti sampingan dijalankan oleh pemilik hotel dan resort.
Ini seterusnya menjawab persoalan dakwaan pengusaha tapak perkhemahan Father’s Organic Farm bahawa mereka tidak dapat membuat permohonan lesen operasi berkenaan kerana permit sedemikian memang tidak pernah wujud.
Pengerusi Jawatankuasa Tetap Kerajaan Tempatan, Pengangkutan Awam dan Kampung Baru negeri, Ng Sze Han bagaimanapun menegaskan, adalah wajar pengusaha itu memohon lesen perniagaan, namun tidak berbuat demikian.
“Saya rasa sekiranya tiada ‘spesific rule’ atau kategori boleh memohon, maka dia harus gunakan ‘common rule’ iaitu memohon lesen perniagaan.
“Mereka (Father’s Organic Farm) tiada lesen perniagaan sebaliknya cuma ada kelulusan Kebenaran Merancang untuk pembangunan pusat peranginan dan taman botani hingga Jun 2023,” katanya pada sidang akhbar khas berhubung kejadian tanah runtuh di Batang Kali, hari ini.
Ketika ditanya pemberita adakah ini menunjukkan kelemahan PBT dalam penguatkuasaan termasuk dalam isu perkhemahan, Sze Han menjelaskan tapak perkhemahan bukan selalu berada di tepi jalan dan mudah dilihat orang ramai.

“(Kadangkala) di hutan dan tepi sungai serta maklumat itu bukan sentiasa dimaklumkan kepada PBT. Itu sebab bancian terkini perlu dilakukan,” katanya. – KOSMO! ONLINE


BN, PH Perak tubuh Jawatankuasa Perundingan
Oleh LUQMAN RIDHWAN MOHAMED NOR

21 Disember 2022, 5:34 pm
IPOH – Barisan Nasional (BN) dan Pakatan Harapan (PH) Perak bersetuju membentuk Jawatankuasa Perundingan untuk memastikan agenda kestabilan dalam kerajaan sentiasa dapat dipertahankan.
Pengerusi BN Perak dan PH Perak dalam satu kenyataan bersama berkata, pembentukan jawatankuasa itu adalah simbol komitmen kedua-dua parti dalam menjunjung titah Sultan Perak, Sultan Nazrin Muizzuddin Shah supaya kestabilan politik sentiasa disuburkan demi menjamin kemakmuran ekonomi dan kesejahteraan rakyat.
“Sehubungan itu, jawatankuasa tersebut telah mengadakan mesyuarat pertamanya pada Selasa, 20 Disember 2022 dengan dipengerusikan oleh Pengerusi BN Perak, Datuk Seri Saarani Mohamad dan Pengerusi PH Perak, Datuk Seri Dr. Mujahid Yusof Rawa.
“Pada mesyuarat yang turut dihadiri pemimpin parti-parti komponen PH dan BN Perak itu, kedua-dua parti telah mencapai persetujuan untuk membuat beberapa ketetapan penting,” kata kenyataan itu hari ini.
Menurut kenyataan itu, antara ketetapan tersebut ialah memastikan kerajaan negeri Perak kekal stabil untuk menyempurnakan sepenuhnya penggal pentadbiran dengan berganding bahu menjunjung keluhuran Perlembagaan dan Undang-Undang Tubuh Negeri Perak Darul Ridzuan. – KOSMO! ONLINE


Wanita rugi RM22,970, rumah kakak disabotaj ah long
Oleh MOHAMAD FAIZAL HASHIM

21 Disember 2022, 5:49 pm
JOHOR BAHRU – Seorang pekerja pasar raya di Singapura bukan sahaja mengalami kerugian lebih RM22,970, namun diburu ah long kerana enggan meneruskan pinjaman wang tidak berlesen dengan sindiket terbabit.
Menurut wanita berusia 32 tahun yang mahu dikenali sebagai Tee, isu itu bermula apabila dia tertarik dengan iklan syarikat pinjaman wang berlesen di Singapura di laman media sosial bagi tujuan pelaburan.
“Apabila saya klik pada pautan tersebut, ia dihubungkan dengan nombor WhatsApp seorang lelaki yang mendakwa dirinya adalah wakil syarikat tersebut.
“Dia menjelaskan untuk mendapatkan pinjaman sejumlah SGD50,000, saya perlu membayar tujuh peratus cukai kerajaan. Jadi, saya telah memindahkan duit ke akaun yang diberikan sebanyak SGD3,500 (RM11,485).
“Dia memberitahu saya berlakunya masalah ketika pemindahan wang dilakukan dan meminta saya untuk membayarnya semula dengan jumlah yang sama dan janji wang itu akan dikembalikan selepas pinjaman itu diluluskan,” katanya ketika ditemui pemberita di Pejabat MCA Johor di Danga Bay, di sini hari ini.
Tee memberitahu, setelah membayar SGD7,000 (RM22,970), lelaki yang dikenali sebagai Melvin itu memintanya untuk membayar lagi SGD6,000 (RM19,690) bagi bayaran guaman sebelum memaklumkan sudah tiada wang.

“Tindakan itu membuat dia marah dan mengarahkan saya untuk membayar kos pembatalan sebanyak RM7,500 (RM24,612),” katanya.
Katanya, dia hanya mengetahui menjadi mangsa penipuan setelah mendapat tahu lelaki terbabit bukanlah wakil syarikat pinjaman wang berlesen berkenaan dan telah membuat laporan polis di Singapura pada 11 Disember lalu.
Tambahnya, sehari selepas laporan polis dibuat, dia bersama ibu dan kakak serta rakannya menerima beberapa mesej ugutan daripada nombor tidak dikenali yang memberi ugutan untuk membayarkan wang yang masih tertunggak.
“Pada 12 Disember lalu, mereka telah bertindak menyimbah cat merah ke rumah kakak saya di Skudai dan menghantar video mereka melakukan perbuatan itu kepada saya. Mereka turut meninggalkan nota di pagar rumah tertera nombor telefon untuk saya hubungi.
“Mereka turut menghantar mesej ugutan untuk membakar rumah dan kereta keluarga saya. Saya bimbang akan keselamatan mereka dan berharap pihak polis dapat mengambil tindakan sewajarnya,” katanya.
Sementara itu, Ahli Biro Pengaduan Awam MCA Johor, Heng Zhi Li berkata, beliau berharap pihak polis di Johor dan Singapura dapat bekerjasama bagi menyelesaikan kes tersebut memandangkan suspek masih bekerja berulang alik ke Singapura. – KOSMO! ONLINE


Lelaki bunuh saudara bawa isteri ke pasar malam sebab cemburu
Oleh KOSMO!

21 Disember 2022, 5:00 pm
JAKARTA – Polis Probolinggo dalam wilayah Jawa Timur memberkas seorang lelaki dikenali sebagai Bebun kerana disyaki membunuh saudaranya sendiri disebabkan terlalu cemburu, lapor laman berita Kompas semalam.
Lelaki berusia 35 tahun itu membunuh saudaranya dikenali sebagai Fa kerana mengajak isterinya berjalan-jalan ke pasar malam.
Menurut seorang pegawai polis, Jamal, kejadian itu berlaku Jumaat lalu yang mana suspek membunuh mangsa dengan menggunakan sabit disebabkan perasaan cemburu.
Jamal berkata, kejadian tersebut bermula apabila Bebun melihat Fa menunggang motosikal. Dia kemudian mengejar mangsa sebelum membunuhnya.
Penduduk yang menyaksikan kejadian itu bertindak melaporkannya kepada polis.
Bebun sempat melarikan diri dan bersembunyi di kediaman saudaranya yang berada tidak jauh dari tempat kejadian, namun dia dapat ditangkap polis kira-kira tiga jam selepas kejadian.

Mangsa pula dihantar ke sebuah hospital selepas kejadian tersebut.
“Kami merampas barang bukti berupa sarung sabit yang digunakan untuk membunuh mangsa di tempat kejadian,” kata Jamal.
Bebun berdepan hukuman mati atau penjara seumur hidup jika didapati bersalah membunuh mangsa mengikut undang-undang Indonesia. – Agensi


Tukang tilik didakwa tipu pegawai LHDN lebih RM500,000
Oleh ISWAN SHAFIQ ISA

21 Disember 2022, 4:59 pm
SEBERANG PERAI – Seorang tukang tilik warga India mengaku tidak bersalah ketika dihadapkan ke Mahkamah Majistret Bukit Mertajam di sini kerana menipu seorang kakitangan Lembaga Hasil Dalam Negeri (LHDN) hingga menyebabkan mangsa mengalami kerugian lebih setengah juta ringgit.
Tertuduh, N. Prakash, 24, membuat pengakuan itu di hadapan Majistret Mohd. Harith Mohd. Mazlan selepas pertuduhan dibacakan terhadapnya oleh jurubahasa.
Mengikut pertuduhan, tertuduh didakwa menipu seorang wanita berusia 59 tahun dengan memperdaya untuk mempercayai bahawa dia boleh berubat penyakit dan menilik nasib hingga mendorong mangsa menyerahkan wang berjumlah RM516,450.
Kesalahan tersebut dilakukan antara 23 Mac hingga 18 Oktober lalu di No. 20 Lorong Perda Selatan 2, Bandar Perda, Bukit Mertajam di sini.
Sehubungan itu, dia didakwa telah melakukan satu kesalahan di bawah Seksyen 420 Kanun Keseksaan kerana menipu yang jika sabit kesalahan boleh dipenjara antara satu hingga 10 tahun selain disebat dan dikenakan denda.
Kes dikendalikan Timbalan Pendakwa Raya, Nurul Nadia Jamal manakala tertuduh diwakili peguam, R. Kumarappan.

Mahkamah kemudiannya membenarkan tertuduh diikat jamin sebanyak RM8,000 dengan dua orang penjamin warga tempatan manakala pasport miliknya juga perlu diserahkan kepada mahkamah buat sementara waktu.
Pada masa sama, tertuduh diarahkan supaya melaporkan diri setiap Isnin, dua minggu sekali kepada pegawai penyiasat sehingga kes selesai.
Mahkamah turut menetapkan 31 Januari depan sebagai tarikh sebutan semula kes bagi tujuan penyerahan dokumen.
Sebelum ini, media melaporkan kejadian penculikan seorang tukang tilik oleh sekumpulan individu selepas terlibat dengan unsur penipuan sebelum diselamatkan sepasukan anggota polis dalam serbuan di sebuah rumah di Taman Desa Aman, Padang Serai, Kulim, Kedah, 11 November lalu.
Ketika diselamatkan, lelaki tersebut dalam keadaan masih dirantai pada bahagian kaki serta mengalami luka-luka ringan sebelum dihantar ke hospital untuk mendapatkan rawatan.
Menurut polis, suspek yang menculik tukang tilik itu juga telah menghubungi keluarga lelaki terbabit dan meminta wang tebusan sebanyak RM700,000. – KOSMO! ONLINE


Perkahwinan Puteri Sarah dapat restu penuh keluarga – Ibu Syamsul Yusof
Oleh MOHD. HAIKAL ISA

21 Disember 2022, 5:15 pm
PETALING JAYA – Tidak berdiam diri menyaksikan kemelut berpanjangan rumah tangga anak menantunya, ibu kepada pelakon dan pengarah terkenal Syamsul Yusof iaitu Datin Fatimah Ismail menekankan bahawa perkahwinan anak dengan menantu kesayangan, Puteri Sarah Liyana itu mendapat restu keluarga sepenuhnya selama ini.
Fatimah terpanggil menzahirkan perkara tersebut menerusi satu muat naik status beserta foto perkahwinan Syamsul dan Sarah.
“Perkahwinan Syamsul Yusof dan Puteri Sarah Liyana mendapat restu keluarga sepenuhnya.
“Syamsul sendiri yang memilih Puteri Sarah sebagai permaisuri hatinya. Mereke dikurniakan sepasang cahaya mata,” coret Fatimah.
Sementara itu, menerusi satu entri dalam Instastory, Fatimah menegaskan bahawa restu ibu bapa penting dalam sesebuah perkahwinan.
“Restu ibu bapa itu penting untuk doa yang berterusan,” tulisnya seraya berkongsi foto lama pernikahan anaknya dalam platform media sosial terbabit.
Terdahulu, Kosmo! Online melaporkan kemelut rumah tangga Syamsul, 38, dan Sarah, 37, memasuki episod baharu apabila ada peminat yang terang-terangan menyatakan sutradara tersohor itu sudah berkahwin dengan Ira Kazar.
Ira dikatakan menjadi orang ketiga dalam konflik rumah tangga Sarah dan Syamsul yang difahamkan sudah sekian lama tidak tinggal sebumbung.

Pada Jun lalu, Puteri Sarah turut memfailkan satu tindakan saman di Mahkamah Sesyen Kuala Lumpur, berserta dua aduan di pejabat agama terhadap anak kepada pelakon, Kazar Saisi itu.
Berdasarkan kenyataan Sarah, Ira bakal diheret ke muka pengadilan Sarah menjelang Ogos tahun depan.
Syamsul dan Puteri Sarah berkahwin pada 8 Mac 2014. Hasil perkongsian hidup itu, mereka dikurniakan dua cahaya mata iaitu Syaikhul Islam, 5, dan Sumayyah, 3. – KOSMO! ONLINE


Larang media lapor kenyataan sensitif dibantah
Oleh KOSMO!

21 Disember 2022, 5:11 pm
TENOM – Pihak pendakwaan membantah permintaan peguam bela mewakili Ebit Lew yang memohon mengeluarkan perintah larangan terhadap media agar tidak melaporkan kenyataan sensitif yang digunakan sebagai bukti di mahkamah.
Majistret Nur Asyraf Zolhani memaklumkan, pendengaran kes dilakukan di mahkamah awam maka media berhak melaporkan apa-apa yang dinyatakan di dalam mahkamah.
Beliau berkata, memandangkan pihak pendakwaan ingin memfailkan semakan semula kes di Mahkamah Tinggi mengenai perkara itu maka mahkamah tidak akan melayan permohonan perintah larangan dikemukakan peguam, Ram Singh hari ini.
Terdahulu, Ram memaklumkan anak guamnya iaitu Ebit Lew atau nama sebenarnya, Ebit Irawan Ibrahim, 37, melahirkan kebimbangan tentang publisiti dilaporkan dalam media mengenai kenyataan sensitif atau bukti yang dinyatakan semasa perbicaraan.
Ini kerana ia boleh menyakiti pengadu dan juga mengganggu emosi anak guam serta keluarganya.
Timbalan Pendakwa Raya, Zahida Zakaria memberitahu, dalam perbicaraan yang dilakukan di mahkamah awam, media tidak boleh selektif untuk memilih atau memutuskan apa yang sensitif terhadap tertuduh atau pengadu.

Justeru, pihak pendakwaan membantah permintaan pihak peguam bela untuk mengenakan perintah larangan kepada media.


Banjir: 719 mangsa di Kelantan sudah pulang ke rumah
Oleh MUHAMMAD AYMAN GHAFFA

21 Disember 2022, 4:23 pm
KOTA BHARU – Mangsa banjir di Kelantan mencatatkan penurunan kepada 30,597 orang berbanding seramai 31,316 orang mangsa pagi tadi susulan cuaca di kebanyakan daerah semakin baik hari ini.
Pegawai Pengurusan Bencana dan Operasi, Angkatan Pertahanan Awam Malaysia (APM) Kelantan, Kapten Mohd. Hanif Omar berkata, jumlah itu menunjukkan penurunan sebanyak 719 mangsa.
Menurutnya, setakat ini, sebanyak 8,774 buah keluarga yang berlindung di 134 pusat pemindahan sementara (PPS) dan angka itu mencatatkan penurunan apabila 9,006 keluarga berlindung di 139 PPS pagi tadi.
“Bagaimanapun, Pasir Mas masih kekal daerah yang paling teruk terjejas apabila melibatkan seramai 12,028 mangsa diikuti Pasir Puteh (5,878 mangsa), Tumpat (4,131 mangsa) dan Kota Bharu (4,284 mangsa).
“Seramai 2,180 mangsa banjir di Kuala Krai, Tanah Merah (849 mangsa), Machang (303 mangsa), Bachok (1,672 mangsa). Tiga PPS di Jeli yang menempatkan seramai 420 mangsa kelmarin telah ditutup sepenuhnya semalam. Selain itu, daerah Gua Musang masih selamat apabila tiada mangsa banjir dicatatkan setakat ini,” katanya ketika dihubungi Kosmo! hari ini.
Menurut Mohd. Hanif, air Sungai Kelantan di Tangga Krai menunjukkan penurunan, namun masih berada pada paras amaran manakala di Tambatan Diraja, Kota Bharu dalam keadaan berjaga-jaga.

Katanya, paras air Sungai Golok di Jenob ketika ini mencatatkan bacaan berjaga-jaga manakala di Rantau Panjang dan Kuala Jambu meningkat dam masih berada pada paras bahaya. – KOSMO! ONLINE


Dalang, ahli ‘Kumpulan Jason’ ditangkap
Oleh CHERINE JON

21 Disember 2022, 5:10 pm
SIBU – Sindiket membeli dan menyewa kad pengeluaran wang automatik (ATM) untuk menjalankan kegiatan ‘scammer’ di sini tumpas apabila Ibu Pejabat Polis Daerah (IPD) Sibu berjaya menangkap dalang serta beberapa ahli sindiket dikenali sebagai Kumpulan Jason.
Ketua Polis Daerah Sibu Asisten Komisioner Zulkipli Suhaili berkata, dalang sindiket yang dikenali sebagai Jason @ Ah Long berusia dalam lingkungan 20-an, berjaya ditangkap oleh Bahagian Risikan dan Operasi Bahagian Siasatan Jenayah Komersil IPD Sibu semalam.
Katanya, ia susulan tangkapan pertama melibatkan dua lelaki tempatan berusia dalam lingkungan 20-an yang dipercayai ahli sindiket berkenaan pada 14 Disember lalu hasil daripada risikan yang dijalankan sejak Jun lalu.
“Kumpulan ini bergiat aktif dalam menjalankan kegiatan membeli dan menyewa kad ATM, yang telah digunakan dalam beberapa kes penipuan dalam talian sebelum ini,” katanya pada sidang media di IPD Sibu, hari ini.
Beliau menambah hasil tangkapan ke atas ketiga-tiga suspek turut berjaya merampas 13 keping kad ATM yang bakal dihantar kepada sindiket, 16 keping kad sim, sekeping kad pengenalan atas nama seorang wanita, enam unit telefon bimbit dan sebuah kereta Perodua Axia.
Katanya, hasil semakan di dalam telefon bimbit yang dirampas dan semakan melalui Commercial Crime Intelligence System (CCIS) mendapati 11 akaun bank lain yang telah disewa terlibat dengan sembilan kes yang telah dibuka kertas siasatan, melibatkan jumlah kerugian mencecah RM 175,013.99.

Menjelas lanjut, Zulkipli berkata, dalang sindiket akan merekrut ejen dalam kalangan orang tempatan untuk mencari individu yang berminat untuk menyewa atau menjual akaun bank pada kadar RM400 hingga RM500 bergantung kepada jenis akaun dan bank.
“Siasatan awal mendapati kad ATM yang diterima terlibat dengan kegiatan penipuan dalam talian seperti pinjaman tidak wujud, e-Dagang, Macau Scam dan tipu tawaran pekerjaan sambilan,” katanya.
Katanya, kes disiasat di bawah Seksyen 420/511 Kanun Keseksaan.
Justeru, beliau menasihatkan orang ramai untuk tidak menyerahkan atau memberikan maklumat akaun kepada mana-mana pihak bagi mendapatkan keuntungan dalam bentuk wang.
“Ini akan mendatangkan lebih banyak masalah dan kemudaratan daripada penyelesaian,” katanya.
Zulkipli berkata untuk sebarang nasihat atau maklumat lanjut, orang ramai boleh membuat semakan di balai polis terdekat atau melalui http://semakmuke.rmp.gov.my, CCID Infoline di talian 013-2111222, CCID Response Centre di talian 03-26101559/03- 26101599, Facebook CyberCrimeAlertRMP dan Pusat Respons Scam Kebangsaan (NSRC) di talian 997. – KOSMO! ONLINE


Pelantikan Ahmad Jazlan sebagai Pengerusi Felcra ditangguh
Oleh MOHD RIDZAUDDIN ROSLAN

21 Disember 2022, 4:37 pm
PUTRAJAYA – Perdana Menteri, Datuk Seri Anwar Ibrahim memaklumkan pelantikan semula bekas Ahli Parlimen Machang, Datuk Ahmad Jazlan Yaakub sebagai Pengerusi Felcra ditangguhkan ketika ini.
Perdana Menteri berkata, perkara itu telah dimaklumkan kepada Timbalan Perdana Menteri, Datuk Seri Ahmad Zahid Hamidi.
“Mengenai pelantikan Pengerusi Felcra, memang sudah dimaklumkan kepada TPM dan ditangguhkan,” katanya pada pemberita dalam sidang akhbar di Pejabat Perdana Menteri di sini hari ini.
Pada 16 Disember lalu, Ahmad Zahid memberitahu, Ahmad Jazlan dilantik semula sebagai Pengerusi Felcra selepas mengambil kira kehendak perwakilan Koperasi Peserta-Peserta Malaysia Berhad.
Dalam pada itu, Anwar turut menjelaskan kekeliruan banyak pihak berhubung lantikan politik di mana beliau tidak pernah menyatakan bahawa tidak boleh mana-mana orang politik untuk berada dalam bidang pengurusan.
“Tetapi mereka itu mesti terikat dengan syarat-syarat dan mesti ada kelayakan dalam bidang berkenaan .

“Itu saya nak jelaskan bahawa ada kemungkinan beberapa tokoh politik atau ahli Parlimen yang ditugaskan, tetapi kita menetapkan kaedah dan keupayaan profesional serta pematuhan kepada peraturan tata kelola yang ditetapkan,” katanya. – KOSMO! ONLINE


Kuasa kawal selia bekalan gas dipindahkan kepada Sabah
Oleh MOHD RIDZAUDDIN ROSLAN

21 Disember 2022, 4:50 pm
PUTRAJAYA – Kerajaan Persekutuan membuat keputusan memindahkan kuasa kawal selia bekalan gas kepada kerajaan negeri Sabah seperti yang diberikan kepada Sarawak sebelum ini.
Bagaimanapun, Perdana Menteri, Datuk Seri Anwar Ibrahim berkata, tarikh pelaksanaan kawal selia oleh kerajaan negeri Sabah itu akan ditentukan selepas mendapat perkenan daripada Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.
“Kita pindahkan kuasa kawal selia bekalan gas yang dahulunya di peringkat Petronas Persekutuan kepada Sabah dan ini juga berlaku untuk Sarawak.
“Kuasa peletakan harga dan perjanjian baharu dahulunya diputuskan di pusat, tetapi dengan pemindahan ini, ia menetapkan kuasa kepada Sabah,” katanya di Perdana Putra di sini tadi. – KOSMO! ONLINE


Tiada kes Covid-19 libatkan mangsa banjir di Pahang
Oleh NORHAFIZAN ZULKIFLI

21 Disember 2022, 4:44 pm
KUANTAN – Jabatan Kesihatan Negeri Pahang (JKNP) mengesan sebanyak 100 kes pelbagai masalah kesihatan dalam kalangan mangsa-mangsa banjir di negeri ini.
Pengarah Kesihatan Negeri Pahang, Datuk Noor Azimi Yunus berkata, bagaimanapun hasil ujian saringan ke atas 1,014 mangsa banjir itu mendapati tiada antara mereka yang dikesan positif Covid 19 setakat ini.
“Sebanyak 62 kes melibatkan jangkitan salur pernafasan atas (Upper Respiratory Tract Infection), 18 kes penyakit kulit, 15 kes bergejala demam, tiga kes keracunan makanan (acute gastroentritis) dan dua kes konjuntivitis di kesan dalam kalangan mangsa banjir.
“Tiada kes tifoid, chickenpox (cacar air), kolera, leptospirosis, penyakit kaki, tangan dan mulut (HFMD) dan denggi dilaporkan setakat ini,” katanya dalam sidang akhbar di Sekolah Kebangsaan (SK) Cherating di sini hari ini.
Menurutnya, JKNP menyediakan 67 pasukan yang ditugaskan untuk tujuan pencegahan, pemantauan persekitaran dan kawalan penyakit.
Selain itu katanya, sebanyak 95 pasukan sokongan kesihatan mental (MHPSS) disediakan bagi menangani masalah kesihatan mental di pusat pemindahan sementara (PPS) negeri ini.

Pasukan terbabit katanya, telah memberikan sokongan psikososial kepada 365 mangsa terjejas banjir dan 29 petugas barisan hadapan sejak beberapa episod banjir di negeri ini sehingga Selasa.
“Antara aktiviti psikososial diberikan oleh pasukan itu adalah relaksasi, terapi seni dan psiko pendidikan,” katanya.
Sementara, Noor Azimi berkata, semua fasiliti kesihatan di Pahang masih beroperasi seperti biasa dan tidak terjejas akibat banjir setakat ini.
Katanya, namun persediaan awal dan kesiapsiagaan telah dilaksanakan dengan memastikan set, peralatan dan ubat-ubatan di fasiliti kesihatan berisiko banjir ditempatkan di lokasi yang selamat.
“JKNP telah menyediakan sebanyak 272 pasukan yang terdiri daripada 149 pasukan perubatan dan 123 pasukan kesihatan bagi menghadapi banjir kali ini.
“Pasukan perubatan berperanan memberi rawatan manakala pasukan kesihatan melakukan aktiviti pencegahan, pemantauan dan kawalan penyakit serta pemeriksaan persekitaran di PPS.
“Kita menasihatkan orang ramai, terutamanya mereka yang berada di PPS untuk mengambil air minuman dan makanan yang bersih bagi mengelak penyakit bawaan air dan keracunan makanan,” ujarnya. – KOSMO! ONLINE


Amaran hujan berterusan di beberapa negeri sehingga esok
Oleh ZULKIFLI MANZOR

21 Disember 2022, 4:18 pm
PETALING JAYA – Jabatan Meteorologi Malaysia (MetMalaysia) hari ini mengeluarkan amaran hujan berterusan tahap jingga (buruk) di beberapa negeri sehingga esok.
Antara kawasan terjejas ialah Terengganu (Hulu Terengganu, Marang, Dungun dan Kemaman), Pahang (Kuantan, Pekan dan Rompin) dan Johor (Kluang, Mersing, Kulai, Kota Tinggi dan Johor Bahru).
Menurut MetMalaysia, pihaknya turut mengeluarkan amaran hujan berterusan (waspada) di Kelantan, Terengganu (Besut, Setiu, Kuala Nerus dan Kuala Terengganu), Pahang (Jerantut dan Maran) serta Johor (Segamat, Batu Pahat dan Pontian) bagi tempoh sama.
“Hujan berterusan dijangka berlaku di Sarawak melibatkan Kuching, Serian, Samarahan, Sri Aman, Betong, Sarikei, Sibu, Mukah, Miri (Subis, Beluru, Miri dan Marudi) dan Limbang dalam tempoh Jumaat hingga Sabtu ini.
“Hujan berterusan dijangka berlaku di Sabah melibatkan Pedalaman (Sipitang, Kuala Penyu dan Beaufort), Pantai Barat, Sandakan (Telupid, Kinabatangan, Beluran dan Sandakan) dan Kudat  serta Labuan dalam tempoh Jumaat hingga Isnin ini,” katanya.- KOSMO! ONLINE


Lelaki cedera dirempuh semasa lintas landasan kereta api
Oleh ROHANA MOHD. NAWI

22 Disember 2022, 10:09 pm
TANAH MERAH – Seorang lelaki cedera selepas motosikal yang ditunggangnya dirempuh kereta api semasa sedang melintas di landasan kereta api di sini hari ini.
Dalam kejadian kira-kira pukul 11.30 pagi itu, mangsa, Tan Cheng Leng, 38, yang menunggang motosikal jenis Modenas Kriss MR1 luka pada lengan dan kaki kanan.
Ketua Polis Daerah Tanah Merah, Superintendan Mohd. Haki Hasbullah berkata, siasatan mendapati, mangsa menunggang motosikal dari arah sebuah pasar raya di sini ke Kampung Chap Rimau sebelum melintas landasan kereta api.
Menurutnya, semasa tiba di landasan itu, motosikal mangsa telah dirempuh kereta api yang sedang dalam perjalanan dari arah Pasir Mas ke Tanah Merah.
“Insiden itu menyebabkan mangsa mengalami luka pada lengan dan kaki kanan. Motosikal yang ditunggang Cheng Leng mengalami kerosakan.
“Setakat ini, mangsa masih belum membuat laporan polis berhubung kejadian itu,” katanya dalam satu kenyataan hari ini.

Menurut Mohd.Haki, mangsa kemudian dihantar ke Hospital Tanah Merah di sini untuk rawatan lanjut. – KOSMO! ONLINE


Hentikan aktiviti ejen monopoli tapak pasar, bazar Ramadan – Anwar
Oleh PETAH WAZZAN ISKANDAR

22 Disember 2022, 9:07 pm
PUTRAJAYA – Perdana Menteri, Datuk Seri Anwar Ibrahim menegaskan bahawa aktiviti ejen memonopoli tapak perniagaan penjaja dan tapak bazar Ramadan perlu dihapuskan di seluruh negara.
Beliau berkata, aktiviti tersebut menyebabkan penjaja dan peniaga terpaksa menggunakan khidmat ejen kerana lesen diberi kepada orang lain kemudian barulah dipindah ke penjaja.
“Berapa ramai nak cari tempat perniagaan begitu susah. Saya percaya sama juga seperti pasar ramadan itu dimonopoli beberapa kalangan orang yang mahu berniaga.
“Mereka bangun pagi masak pada bulan puasa dan waktu berbuka puasa kerana perlu bayar sewa tapi bayar ejen yang monopoli tapak terbabit,” katanya.
Beliau berkata demikian dalam ucapan perasmian Konvensyen Hari Penjaja dan Peniaga Kecil Peringkat Kebangsaan Tahun 2022 (HPPK2022) anjuran Kementerian Pembangunan Usahawan dan Koperasi (KUSKOP) di Pusat Konvensyen Antarabangsa Putrajaya (PICC) di sini hari ini.
Turut hadir, Menteri Pembangunan Usahawan dan Koperasi, Datuk Ewon Benedick serta Menteri Perdagangan Dalam Negeri dan Kos Sara Hidup, Datuk Seri Salahuddin Ayub serta 2,500 penjaja dan peniaga kecil dari seluruh negara.

Anwar berkata, beliau mahu amalan sebegitu dihentikan di seluruh negara dan memastikan keadaan tersebut tidak menjejaskan rakyat.
“Usaha ini tidak sukar sama sekali bagi membantu penjaja dan peniaga kecil.
“Sekiranya boleh dilakukan sebahagian besar masalah boleh dileraikan kemudian kita angkat (naik taraf) tempat perniagaan lebih baik,” katanya.
Dalam perkembangan melibatkan isu Pasar Keramat di ibu negara yang tertunda, Anwar berkata, beliau sendiri akan turun menyelesaikan isu terbabit sekiranya masalah yang timbul tidak selesai segera.
“Saya mahu jelaskan sekiranya awal tahun hadapan ia tidak selesai. Saya akan turun ke Pasar keramat untuk selesaikan,”katanya. – KOSMO! ONLINE


Terjatuh ketika sedang baiki saluran paip Lata Tembakah
Oleh TENGKU DANISH BAHRI TENGKU YUSOFF

22 Disember 2022, 9:00 pm
BESUT – Seorang pekerja syarikat kontraktor penyenggaraan paip dikhuatiri lemas selepas terjatuh di Lata Tembakah yang terletak di Sungai Tenang di sini hari ini.
Dalam kejadian pada pukul 4.02 petang itu, mangsa, Abdul Wahab Mat Sulaiman, 25, disyaki terjatuh ketika berada di tingkat lima lata berkenaan.
Komander Operasi Balai Bomba dan Penyelamat (BBP) Jerteh, Mohd. Tarmimi Che Musa, berkata, sewaktu kejadian, mangsa dikatakan sedang melakukan kerja-kerja membaiki saluran paip di taman rekreasi berkenaan.
“Dia kemudiannya dipercayai terjatuh ke dalam lata berkenaan.
“Sepasukan anggota bomba bergegas ke lokasi kejadian sebaik menerima maklumat berhubung kejadian tersebut,” katanya di sini semalam.
Mohd. Tarmimi berkata, setakat ini, Abdul Wahab masih belum dijumpai dan operasi mencari dan menyelamat sedang dijalankan.

Beliau berkata, operasi mencari dan menyelamat berdepan cabaran ekoran arus deras Lata Tembakah disebabkan musim tengkujuh. – KOSMO! ONLINE


[VIDEO] Ombak besar, angin kencang badai Teluk Likas petang tadi
Oleh KOSMO!

22 Disember 2022, 11:11 pm
PETALING JAYA – Fenomena ombak besar berserta angin kencang dipercayai berlaku di pantai Teluk Likas, Kota Kinabalu, Sabah hari ini.
Menerusi klip video yang dimuat naik di laman Twitter oleh seorang pengguna dikenali sebagai @AkmalJame, kejadian itu dikatakan berlaku petang tadi.
“Teluk Likas, yang bawa kereta kalau boleh janganlah kasi kena air laut kereta kamu tu, kena makan karat nanti. Apa pun hati-hati semua!,” ciap individu tersebut.
Terdahulu berdasarkan klip video berdurasi 31 saat itu, kelihatan ombak besar membadai pantai tersebut sehingga ke atas permukaan jalan raya di pesisirnya.
Ombak kuat berserta angin kencang itu turut mengakibatkan beberapa kenderan simbahi air laut dan turut menyebabkan sebuah motosikal ditunggang seorang lelaki terbalik.
Susulan perkongsian itu, beberapa pengguna turut berkongsi keadaan semasa sekitar kawasan terbabit ketika ini.

“Sekarang pun masih lebat hujan,” ciap @pikanorin.
Turut meninggalkan komen adalah seorang lagi pengguna dikenali sebagai @fi3dila.
“Tadi semasa lalu beberapa minit sebelum banjir. Sampai kedai makan, sudah kecoh di twitter/fb air naik. Semasa dalam perjalanan pulang banyak pulak ambulans, polis pun tadi, macam tutup sudah tu jalan,” ciapnya.
Sementara itu, Jabatan Meteorologi Malaysia (MetMalahsia) memaklumkan bahawa hujan berterusan dijangka berlaku di Sabah termasuk kawasan sekitar Pedalaman (Sipitang, Kuala Penyu dan Beaufort), Pantai Barat, Sandakan (Telupid, Kinabatangan, Beluran dan Sandakan) dan Kudat.
Menerusi satu kenyataan di laman Facebooknya, MetMalaysia berkata, keadaan tersebut akan berlarutan sehingga Isnin depan.-KOSMO! ONLINE


Syamsul Yusof nak saman Jawi RM10 juta
Oleh MOHD. HAIKAL ISA

22 Disember 2022, 9:55 pm
PETALING JAYA – Keluar daripada situasi berdiam diri tentang dakwaan sudah berkahwin dengan Ira Kazar, pengarah sensasi Syamsul Yusof nekad mahu mengambil tindakan saman terhadap Jabatan Agama Islam Wilayah Persekutuan (Jawi).
Syamsul atau nama sebenarnya, Mohd. Syamsul Mohd Yusof ketika dihubungi Kosmo! Online memaklumkan, perincian tindakan saman terhadap agensi kerajaan tersebut akan dijelaskan dalam masa terdekat.
“Saya dah berbincang dengan peguam saya. Panjang lebar tentang satu perkara.
“Dipendekkan cerita, saya akan saman pihak Jawi RM10 juta kerana mereka telah mengeluarkan satu kenyataan fitnah terhadap saya yang tidak benar dan boleh dikatakan palsu.
“Mereka telah memberikan maklumat yang tidak benar itu kepada keluarga saya sedangkan maklumat tersebut sekali lagi, tidak benar, palsu dan bersifat fitnah,” katanya.
Kata pengarah filem Mat Kilau: Kebangkitan Pahlawan itu lagi, tindakan tersebut wajar diambil atas apa yang berlaku terhadap diri dan perkahwinannya dengan Puteri Sarah Liyana.

“Setakat ini, itu sahaja yang saya boleh kongsikan. Itu dulu. Yang lain (selebihnya), nanti. Saya nak saman Jawi RM10 juta, insya-Allah.
“Sebab kenapa saya nak saman saya dah beritahu. Perincian selanjutnya, saya akan kemas kini nanti. Itu mungkin esok saya akan beritahu, kita tengok bagaimana. Pasal apa dan kenyataan apa, itu semua nanti,” jelasnya.
Terdahulu, kecoh dakwaan netizen mengatakan Syamsul dan Ira Kazar sudah berkahwin.
Anak kepada kepada pelakon Kazar Saisi itu dikatakan menjadi orang ketiga dalam konflik rumah tangga Sarah dan Syamsul yang difahamkan sudah sekian lama tidak tinggal sebumbung.
Syamsul dan Puteri Sarah berkahwin pada 8 Mac 2014. Hasil perkongsian hidup, mereka dikurniakan dua cahaya mata iaitu Syaikhul Islam, 5, dan Sumayyah kini berusia 3 tahun. – KOSMO! ONLINE


Tanah runtuh: SAR ditangguhkan sehingga esok
Oleh AZMI NORDIN

22 Disember 2022, 9:41 pm
HULU SELANGOR- Operasi mencari dan menyelamat (SAR) seorang lagi mangsa tragedi tanah runtuh di tapak perkhemahan Father’s Organic Farm di Jalan Batang Kali-Genting Highlands,di sini, ditangguhkan esok berikutan hujan lebat.
Ketua Polis Daerah Hulu Selangor, Superintendan Suffian Abdullah berkata, operasi SAR terpaksa ditangguhkan bermula pukul 4 petang tadi.
Jelasnya, tindakan tersebut diambil kerana faktor cuaca buruk yang akan membahayakan keselamatan pasukan SAR ketika bertugas.
Terdahulu, Kosmo! melaporkan seorang lagi mangsa tragedi tanah runtuh masih lagi belum ditemui setelah memasuki hari ketujuh operasi SAR.
Ketua Polis Selangor, Datuk Arjunaidi Mohamed, berkata, mangsa tersebut merupakan seorang kanak-kanak lelaki yang tidak dapat dikenal pasti lingkungan usianya.
Jelasnya lagi, kekeliruan tersebut timbul kerana ada daftar masuk pelanggan Fathers Organic Farm yang bertindih pada hari kejadian.-KOSMO ONLINE.


Saintis temui ‘jalan bata kuning’ 3,000 meter di dasar laut
Oleh KOSMO!

22 Disember 2022, 10:00 pm
HONOLULU, HAWAII – Sebuah ekspedisi yang dilakukan di utara Kepulauan Hawaii mendedahkan penemuan di dasar sebuah jurang dengan sesuatu kelihatan seperti jalan bata kuning, lapor laman berita Science Alert.
Penemuan itu dibuat oleh kapal peneroka Nautilus awal tahun ini semasa meninjau puncak Liliʻuokalani dalam Monumen Nasional Marin Papahanaumokuakea (PMNM).
PMNM ialah salah satu kawasan pemuliharaan marin terbesar di dunia, lebih besar daripada gabungan semua taman negara di Amerika Syarikat (AS) dan saintis hanya meneroka kira-kira 3 peratus daripada dasar lautnya.
Penyelidik di Ocean Exploration Trust mengkaji sempadan hutan belantara itu yang terletak lebih daripada 3,000 meter di bawah laut.
Rakaman ekspedisi itu diterbitkan di YouTube pada April lalu yang merakamkan detik penyelidik mengendalikan kenderaan laut dalam sebelum terjumpa jalan itu.
“Ia adalah jalan ke Atlantis,” seorang penyelidik di radio didengari berkata.

“Jalan bata kuning?” suara lain membalas.
“Ini pelik,” tambah seorang lagi ahli pasukan itu.
Pasukan itu menyatakan bahawa laluan tersebut kelihatan hampir seperti ‘kerak panggang’ yang boleh dikupas.
Dalam satu bahagian kecil, batu gunung berapi itu telah retak dengan cara yang kelihatan sangat mirip dengan batu bata.
“Rekahan bersudut 90 darjah itu mungkin berkaitan dengan tekanan pemanasan dan penyejukan daripada pelbagai letusan di kawasan ini,” demikian kapsyen pada video itu.
Pada pandangan pertama, rekahan itu mudah disalah anggap sebagai laluan ke dunia baharu yang indah. – Agensi


2 warga emas maut ATV dinaiki terbabas masuk parit
Oleh MOHD SHARKAWI LONDING

22 Disember 2022, 9:46 pm
PONTIAN – Dua warga emas ditemui mati lemas apabila kenderaan lasak pelbagai bentuk permukaan bumi (ATV) dinaiki terbabas ke dalam parit dalam kejadian di Jalan Kampung Sri Gambut, di sini hari ini.
Dalam kejadian pukul 7.06 malam itu, kedua-dua mangsa iaitu lelaki tempatan masing-masing berusia 60-an disahkan meninggal dunia di tempat kejadian.
Komander Operasi dari Balai Bomba dan Penyelamat (BBP) Pekan Nanas, Pegawai Bomba Kanan II Hairon Nizam Zainal berkata, pihaknya bergegas ke lokasi kejadian dengan kekuatan enam anggota sejurus menerima panggilan kecemasan.
“Sejurus sampai di lokasi yang dilaporkan itu, pihak bomba mendapati benar berlaku kemalangan membabitkan sebuah ATV yang dipercayai terbabas ke dalam parit jalan tersebut.
“Kedua-dua mangsa iaitu penunggang dan pembonceng ditemui dalam keadaan tidak sedarkan diri dipercayai lemas di dalam parit berkenaan,”katanya dalam kenyataan di sini hari ini.
Hairon Nizam berkata, Pasukan Keluar Operasi (PKO) cuba memberi bantuan awal kepada mangsa namun tidak ada tindak balas.

Katanya, kedua-dua mangsa disahkan meninggal dunia oleh pasukan perubatan Kementerian Kesihatan Malaysia (KKM) yang berada di lokasi nahas.
Mangsa kemudian diserahkan kepada pihak polis sebelum dibawa ke Hospital Pontian untuk bedah siasat.
Sementara itu, Ketua Polis Daerah Pontian, Superintendan Mohamad Shofee Tayib mengesahkan kejadian itu.-KOSMO! ONLINE


Lelaki bunuh ibu, tiga kanak-kanak sebelum perkosa salah seorang
Oleh KOSMO!

22 Disember 2022, 9:30 pm
LONDON – Seorang lelaki di Britain mengaku bersalah membunuh seorang wanita hamil dan tiga kanak-kanak sebelum memperkosa salah seorang daripada gadis itu ketika mangsa nazak, lapor akhbar Mirror UK.
Damien Bendall, 32, dijatuhi hukuman penjara seumur hidup kerana membunuh teman wanitanya, Terri Harris, 35, dan anak perempuan mangsa, Lacey Bennett, 11, anak lelakinya, John Paul Bennett, serta rakan Lacey, Connie Gent, 11, di sebuah rumah di Derbyshire.
Dia mengaku bersalah memperkosa Lacey selepas mencederakan tengkorak mangsa menggunakan tukul, kata pendakwa raya, Louis Mably.
Bendall ditahan di luar rumah itu sejurus selepas pukul 7.39 pagi (waktu tempatan) pada 19 September lalu, selepas ibunya menelefon panggilan kecemasan dan memberitahu suspek menikam dirinya sendiri.
Hasil bedah siasat mendapati Harris dibunuh semasa mengandungkan anak Bendall yang belum lahir.
Hakim Mahkamah Tinggi, Sweeney akan menjatuhi hukuman ke atas Bendall atas empat pertuduhan membunuh dan satu pertuduhan rogol.

Mably berkata, Lacey berkemungkinan diperkosa sebanyak dua kali oleh Bendall.
Rakan Lacey, Connie mendapat kebenaran daripada ibunya untuk bermalam di rumah itu selama satu malam, tetapi melanjutkan aktiviti itu untuk satu malam lagi.
Harris dan tiga kanak-kanak itu ditemui mati di rumahnya di Derbyshire pada 19 September lalu.
“Nampaknya setiap mangsa diserang di dalam bilik yang berbeza, dan kelihatan dia (Bendall) mengelilingi rumah untuk mencari mereka, menyerang mereka secara bergilir-gilir, mengikut urutan,” kata Mably.
Tindakan Bendall pada malam pembunuhan itu ‘sebahagian besarnya tidak dapat diterangkan dan tanpa motif’, tambah beliau. – Agensi


Influencer ditawar jadi model bertudung tapi nampak betis
Oleh FLORINA DERIS

22 Disember 2022, 9:56 pm
PETALING JAYA – Bermodalkan gambar profil milik orang lain, individu dipercayai ‘scammer’ cuba memperdaya seorang pempengaruh media sosial (influencer) untuk sesi penggambaran bertemakan satin kebaya.
Berkongsi kisah tersebut menerusi laman Twitter, influencer dikenali sebagai @Tywerdsz_ telah memuat naik tangkap layar perbualan antara dia bersama seorang individu yang kononnya jurugambar.
Melalui perbualan itu, jelas kelihatan individu tersebut menawarkan jumlah bayaran tinggi sekiranya dia sanggup bergambar memakai tudung tetapi kain menampakkan betis.
“Pemilik gambar sebenar (@ChikNabil), tampil menafikan bahawa bukan dia yang menghantar pesanan kepada saya di Instagram. Sudah terang lagi bersuluh, itu merupakan akaun palsu dan kini akaun scammer tersebut menggunakan gambar orang lain pula,” jelasnya.

Sehubungan itu, hantaran tersebut telah mengundang pelbagai reaksi daripada para netizen di laman sosial yang sama.
“Pakai tudung tetapi kain nampak betis? Lain macam tema ‘jurugambar’ itu,” komen seorang netizen di Twitter, @NadzreenSheikh.

“Hanya dengan memerhatikan cara dia mengirim pesanan saja boleh agak bahawa individu itu merupakan seorang scammer. Sungguh tidak professional,” tulis pengguna lain, @tweetsbunga.
“Saya juga baru ditipu di laman sosial Facebook. Selepas saja selesai membuat pemindahan wang, individu tersebut kononnya hendak mengirim telefon bimbit Iphone yang saya beli. Malangnya, akaun tersebut hilang serta-merta,” ciap seorang lagi pengguna di media sosial tersebut, @deppressone.
Hantaran tular tersebut telah meraih 4,097 ciap semula dan 9,061 tanda suka setakat ini. – KOSMO! ONLINE


Banjir: Lelaki hilang dua hari dijumpai lemas
Oleh ROHANA ISMAIL

22 Disember 2022, 8:55 pm
PASIR MAS – Seorang lelaki yang hilang semasa meredah banjir untuk mengangkat kayu di bawah rumahnya kelmarin ditemui lemas di Kampung Chenerai, Alor Pasir di sini hari ini.
Mangsa, Mohd. Razawi Ahmed, 45, yang dilaporkan hilang sejak Selasa lalu dijumpai dalam keadaan tidak sedarkan diri di kawasan rumahnya pada pukul 10.45 pagi.
Saudaranya, Wan Habsah Wan Yusof, 53, berkata, dia melihat mangsa dari rumahnya yang meredah air bah setinggi 0.4 meter pada pukul 5 petang semalam bagi mengangkat kayu miliknya daripada hanyut dibawa arus banjir.
“Selepas tiga jam, mangsa tidak muncul. Ketika itu, air semakin naik menyebabkan kami sukar untuk mencarinya dan melaporkan kejadian itu kepada polis.
“Operasi mencari mangsa turut dilakukan oleh anggota dari Balai Bomba dan Penyelamat Pasir Mas,” katanya.
Wan Habsah memberitahu, mangsa yang tinggal seorang diri itu merupakan penghidap penyakit asma kronik.

Katanya, dia tidak menolak kemungkinan arwah penat dan terjatuh semasa mengangkat kayu di bawah rumahnya.
Sementara itu, Ketua Polis Daerah Pasir Mas, Asisten Komisioner Mohd. Nasaruddin M. Nasir, penemuan mayat Mohd. Razawi merupakan kejadian lemas ketiga sepanjang enam hari Pasir Mas dilanda banjir.
Katanya, sebelum ini, seorang warga emas berusia 70 tahun lemas di Kampung Perol, Tok Uban di sini semalam dan seorang kanak-kanak lelaki berusia setahun tiga bulan di Kampung Gual To’Deh, Rantau Panjang pada Isnin lalu. – KOSMO! ONLINE


‘Pink iguana’ muncul kembali
Oleh KOSMO!

22 Disember 2022, 9:00 pm
QUITO, Ecuador – Sejenis reptilia terancam yang hanya hidup di sebuah kepulauan milik Ecuador kini membuat kemunculan semula, lapor laman berita Wion News.
Saintis-saintis buat pertama kalinya menemui populasi reptilia berkenaan, iguana merah jambu di Kepulauan Galapagos.
Spesies itu pertama kali ditemui beberapa dekad lalu dan diberikan status terancam tahap kritikal.
Menurut anggaran sebuah organisasi tidak bermotifkan keuntungan, Galapagos Conservancy, sehingga kini, hanya 200 ekor iguana merah jambu diketahui masih hidup dan kesemuanya berada di lereng Gunung Berapi Wolf, Pulau Isabela.
Pulau itu adalah sebahagian daripada Kepulauan Galapagos.
Ia juga sangat terancam kerana gunung berapi itu aktif. Satu lagi ancaman terhadap populasi iguana merah jambu adalah spesies asing, terutamanya tikus yang muncul di Pulau Isabela.

Pengarah Taman Negara Galapagos, Danny Rueda berkata, penemuan itu membolehkan mereka mengenal pasti cara untuk menyelamatkan populasi iguana itu.
“Mengetahui semua aspek yang menjadikan kewujudan iguana merah jambu terdedah membolehkan kami mengambil tindakan tepat pada masanya, terutamanya terhadap spesies invasif,” tambahnya.
Kepulauan Galapagos yang menjadi ekosistem kepada spesies unik ini juga menempatkan beberapa spesies terancam lain.
Antara spesies lain yang ditemui termasuk kura-kura gergasi dan burung kormoran yang tidak boleh terbang. – Agensi


AS rampas 379 juta dos fentanyl, cukup untuk bunuh semua rakyatnya
Oleh KOSMO!

22 Disember 2022, 7:30 pm
WASHINGTON – Pentadbiran Penguatkuasaan Dadah (DEA) mendedahkan bahawa pihaknya  merampas lebih 379 juta dos fentanyl sepanjang tahun ini,  cukup untuk membunuh semua  penduduk Amerika Syarikat (AS), lapor akhbar New York Post kelmarin.
Menurut kenyataan dikeluarkan agensi persekutuan, ejen-ejen DEA merampas lebih 50.6 juta pil fentanyl, meningkat dua kali ganda berbanding tahun lalu di samping lebih 10,000 serbuk fentanyl sejak Januari tahun ini.
Opioid atau ubat tahan sakit sintetik seperti fentanyl menyebabkan ketagihan teruk itu 50 kali ganda lebih kuat berbanding heroin.
Hanya 2 miligram fentanyl,  sudah cukup untuk membunuh seseorang.
“Rampasan-rampasan dos dadah yang boleh membunuh semua rakyat AS ini menggambarkan komitmen berterusan DEA dalam melindungi penduduk negara ini serta menyelamatkan nyawa.
“Ia juga menunjukkan kegigihan DEA untuk memburu dalang-dalang  yang menyeludup fentanyl di seluruh AS,” kata Pentadbir DEA, Anne Milgram.

Tambah Milgram, keutamaan DEA kini adalah untuk menumpaskan kartel dadah dari Mexico iaitu Sinaloa dan Jalisco.
Kedua-dua kumpulan itu adalah dalang utama  menyeludup fentanyl ke seluruh AS.
Menurut DEA, kebanyakan opioid buatan manusia yang diseludup masuk oleh kartel Sinaloa dan Jalisco dihasilkan secara besar-besaran di beberapa kilang rahsia di Mexico dengan sumber bahan kimia sebahagian besarnya diimport dari China. – Agensi


Saintis rakam gambar tumbuhan bernafas
Oleh KOSMO!

22 Disember 2022, 8:30 pm
SACRAMENTO, CALIFORNIA  – Sepasukan saintis dari Universiti California di bandar San Diego merakamkan video jarak dekat memaparkan pembukaan dan penutupan stoma, lapor akhbar Metro UK semalam.
Stoma ialah liang yang terdapat pada epidermis daun.
Dalam video tersebut, pergerakan stoma pada daun dilihat seperti tumbuhan itu bernafas.
Ia menjadi bukti bahawa tumbuhan membuka dan menutup stoma sebagai tindak balas kepada paras karbon dioksida yang berbeza.
Maklumat itu boleh memberi kesan besar kepada penyelidikan khususnya pertanian pada masa hadapan.
“Penemuan ini membolehkan penyelidik menyunting isyarat itu supaya tumbuhan boleh mencapai keseimbangan yang betul antara pengambilan karbon dioksida berbanding kehilangan air, serta membolehkan saintis dan penternak tumbuhan menghasilkan tanaman yang cukup kebal untuk persekitaran masa depan,” kata Jurucakap Yayasan Sains Kebangsaan (NSF) yang membiayai kajian itu, Jared Dashoff. – Agensi


13 individu diberkas curi rel kereta api seberat 72 tan
Oleh NOR AINNA HAMZAH

22 Disember 2022, 7:54 pm
TAMPIN – Seramai 13 individu termasuk seorang wanita diberkas selepas dipercayai terlibat dalam kes kecurian rel kereta api seberat 72 tan membabitkan kerugian RM90,000 dalam kejadian di kawasan yard Stesen Keretapi Gemas, di sini, baru-baru ini.
Ketua Polis Daerah Tampin, Superintendan Anuwal Ab Wahab berkata, kesemua suspek berusia 35 hingga 56 tahun ditangkap sepasukan pegawai dan anggota bermula Isnin lalu sehingga hari ini.
Menurutnya, kesemua suspek ditangkap di beberapa lokasi di empat negeri iaitu di Rompin, Pahang; Jalan Campbell, Seremban (Negeri Sembilan), Klang (Selangor) dan Masai (Johor).
“Polis menerima laporan daripada seorang wanita yang juga merupakan Pegawai Tadbir Perbadanan Aset Keretapi (RAC) pada pukul 6.22 petang, Jumaat lalu berhubung kehilangan rel keretapi berkenaan.
“Hasil siasatan mendapati pekerja dari syarikat yang mengaku bekerja di bawah RAC bagi tugas-tugas pengambilan harta benda iaitu besi landasan terpakai telah mengambil rel terpakai tersebut dengan menunjukkan surat palsu dari RAC.
“Menerusi beberapa siri tangkapan serta serbuan tersebut, polis telah merampas barang kes seperti telefon bimbit pelbagai jenama, sebuah kenderaan jenis Toyota Hilux dan dua keping invois pembelian besi buruk,” katanya dalam kenyataan hari ini.

Ujar Anuwal lagi, turut dirampas ialah tiga buah lori beserta kunci dan 10 kepingan besi rel seberat kira-kira 24 tan.
“Kesemua suspek kini ditahan reman selama empat hari dari tarikh tangkapan bagi membantu siasatan. Kes di bawah Seksyen 379 Kanun Keseksaan dan siasatan lanjut bagi kes ini masih diteruskan,” katanya. – KOSMO! ONLINE


Dana, inisiatif kerajaan perlu sampai kepada golongan sasar
Oleh PETAH WAZZAN ISKANDAR

22 Disember 2022, 7:31 pm
PUTRAJAYA- Perdana Menteri, Datuk Seri Anwar Ibrahim menzahirkan komitmen mahu memastikan semua dana dan inisiatif sedia ada sampai kepada kumpulan sasar sekali gus memberi manfaat kepada rakyat terutama golongan berpendapatan rendah.
Perdana Menteri berkata, antara tumpuan kerajaan Perpaduan adalah memacu ekonomi tetapi dalam masa sama ia mestilah memberi manfaat kepada rakyat.
“Saya mahu pastikan dana sedia ada sampai kumpulan sasaran. Kita akan pastikan Jemaah Menteri dan semua kementerian memberi fokus yang sama kerana saya mahu Malaysia bukan saja membicarakan hidup rakyat dan orang Melayu tetapi membantu rakyat susah supaya hidup selesa.
“Semua menteri, ketua setiausaha dan jentera kerajaan perlu sedia melakukan anjakan bagi memberi tumpuan kepada akar rumput dan akar umbi maka kita dapat saksikan dalam tempoh terdekat akan ada perubahan,” katanya ketika berucap ketika merasmikan Konvensyen Hari Penjaja dan Peniaga Kecil Peringkat Kebangsaan Tahun 2022 (HPPK2022) anjuran Kementerian Pembangunan Usahawan dan Koperasi (KUSKOP) di sini tadi.
Anwar berkata, Malaysia mempunyai pelbagai agensi dan bank malah ada banyak agensi seperti Tabung Ekonomi Kumpulan Usaha Niaga (TEKUN) Nasional serta Amanah Ikhtiar Malaysia (AIM) dan inisiatif.
Katanya, dengan pelbagai kemudahan itu maka harus pastikan ia benar-benar berkesan bagi menjamin nasib rakyat untuk hidup lebih selesa.

“Seperti lawatan saya pagi tadi di Dewan Bandar Kuala Lumpur (DBKL), satu sahaja arahan diberikan iaitu pihak berkuasa tempatan perlu ada anjakan bahawa keindahan Kuala Lumpur mestilah disertakan tempat perniagaan penjaja dan peniaga kecil.
“Ibu kota harus indah dan bersih. Bukan saja ada gedung pencakar langit, bank dan syarikat perniagaan besar tetapi perlu diselitkan kemudahan penjaja dan peniaga kecil di mana saja ada lorong atau tempat awam dengan kemudahan asas,” katanya.
Perdana Menteri berkata, beliau mengarahkan penekanan ini perlu dilakukan segera ataupun dalam tempoh tiga bulan dengan dibantu semua kementerian dengan memberi fokus kepada merakyatkan ekonomi.
“Semua perlu ingat, setiap dana harus digunakan dgn cermat dan kita (Kerajaan Perpaduan) dpertanggungjawabkan bukan sahaja kepada rakyat tetapi Allah S.W.T.
“Saya harap anda semua (rakyat) akan menyaksikan budaya baharu dalam negara ini supaya pembaziran tidak berlaku hingga menggondolkan kekayaan negara,” katanya. – KOSMO! ONLINE


Tanah runtuh: Anggota SAR lega, mayat ahli keluarga ditemui
Oleh AZMI NORDIN

22 Disember 2022, 7:27 pm
HULU SELANGOR – Perasaan sayu bercampur lega dirasai seorang anggota Angkatan Pertahanan Awam Malaysia (APM) selepas menemui mayat saudaranya yang turut tertimbus dalam tragedi tanah runtuh Father’s Organic Farm, Jalan Batang Kali-Genting Highlands, di sini, pagi tadi.
Meskipun anggota berpangkat sarjan itu telah menghampiri usia emas, penglibatan dirinya dalam operasi mencari dan menyelamat (SAR) bermula sejak hari kedua sehingga sekarang.
Melvin Chin, 59, berkata, penglibatan dirinya dalam operasi SAR dilakukan tanpa mengenal erti lelah sehingga jasad ahli keluarganya ditemui.
“Detik-detik yang menggerakkan saya untuk mengikuti misi SAR adalah selepas terkejut melihat laporan kejadian tanah runtuh yang disertai ahli keluarga yang berasal dari Melaka.
“Atas rasa semangat, saya memohon kepada Pegawai Pertahanan Awam Daerah Klang bagi menyertai pasukan bantuan Operasi SAR yang digerakkan untuk membantu pasukan pencarian,” katanya.
Walau bagaimanapun, pencarian Melvin akhirnya bernoktah apabila menemui mayat ahli keluarganya pada sekitar pukul 10.39 pagi tadi.

“Sememangnya berasa penat kerana mula membantu di dalam Operasi SAR sejak hari kedua hingga hari ini (hari ketujuh).
“Walaupun hati sedih, namun dapat juga menarik nafas lega dengan penemuan empat orang yang terbaharu sekali gus menamatkan penantian menemui jasad ahli keluarga saya.
“Terima kasih kepada semua agensi yang bekerjasama dalam operasi SAR ini,” katanya.
Terdahulu, setakat petang tadi, misi pencarian tetap diteruskan dengan berbaki tiga lagi mangsa yang belum dijumpai namun ditangguh seketika ekoran hujan tanpa henti.-KOSMO! ONLINE.